text:
གནས་སྟངས་ཤིག་གི་དངོས་ཡོད་གནས་ཚུལ་ལ་བརྟག་དཔྱད་བྱ་རྒྱུའི་གལ་གནད།
ནང་གི་ཞི་བདེ་ནི་སེམས་ཀྱི་ཞི་འཇམ་དང་འབྲེལ་ནས་ཡོད་པ་རེད། ཕྱིའི་མྱོང་བས་ང་ཚོའི་སེམས་ཀྱི་ཞི་བདེར་ཐག་གཅོད་དང་ཕན་གནོད་བྱེད་པའི་ངེས་པ་མེད། གལ་སྲིད་ང་ཚོར་སེམས་ཀྱི་ཞི་བདེ་ཡོད་པ་ཡིན་ན། ཕྱི་དངོས་པོ་རྣམས་དེ་ཙམ་གྱིས་གལ་ཆེན་པོ་མིན།
འོ་ན་ང་ཚོས་སྨོན་ལམ་གྱི་ཐོག་ནས་ནང་གི་ཞི་བདེ་སྐྲུན་དགོས་སམ། མི་དགོས། དེ་འདྲ་རྩ་ནས་མ་རེད། ཡང་ན་ཕྱིའི་ལུས་ཀྱི་སྦྱོང་བརྡར་གྱི་ཐོག་ནས་ཡོང་ངམ་ཞེ་ན། དེ་ཡང་མ་རེད། ཤེས་བྱ་འཐོབ་པའི་ཐོག་ནས་ཡིན་ནམ་ཞེ་ན། མ་རེད། སོ་སོའི་ཚོར་བའི་ནུས་པ་འགོག་གནོན་གཏོང་བའི་ཐོག་ནས་ཡིན་ནམ་ཞེ་ནའང། མ་རེད། འོན་ཀྱང་གནས་སྟངས་དཀའ་ངལ་ཅན་གང་འདྲ་ཞིག་དང་འཕྲད་པའི་སྐབས། གལ་ཏེ་འབྱུང་སྲིད་པའི་ལས་དེའི་ཕན་གནོད་དང་མཇུག་འབྲས་ཤེས་རྟོགས་ཆ་ཚང་ཐུབ་པའི་རྨང་གཞི་ཞིག་གི་ཐོག་ནས་ང་ཚོས་གནས་སྟངས་ལ་གདོང་ལེན་བྱེད་པ་ཡིན་ན། ང་ཚོའི་སེམས་ལ་དཀྲོག་རྐྱེན་མི་ཐེབས་པས། དེ་ནི་ནང་གི་ཞི་བདེ་ངོ་མ་ཡིན།
སྙིང་རྗེ་དང་དོན་དངོས་དང་མཐུན་པའི་ཐབས་ཚུལ་ཞིག་ཡོད་དགོས་པ་ནི་ཤིན་ཏུ་གལ་ཆེན་པོ་ཡིན། འབྱུང་རེ་མེད་པའི་མཇུག་འབྲས་བྱུང་སྐབས་དེས་སེམས་ལ་འཇིགས་སྐྲག་ཆེན་པོ་བཟོ་གི་ཡོད་པ་ནི། ང་ཚོ་དོན་དངོས་དང་མི་མཐུན་པའི་དབང་གིས་ཡིན། ང་ཚོས་མཇུག་འབྲས་ཚང་མ་ལ་བརྟག་དཔྱད་ཞིབ་ཚགས་བྱས་མེད་པར་བརྟེན་དོ་སྣང་དང་ཤེས་རྟོགས་ཀྱིས་མ་འདང་པའི་གནས་ཚུལ་བྱུང་བ་རེད། ང་ཚོའི་འཇིགས་སྣང་དེ་བརྟག་དཔྱད་ཞིབ་འཇུག་ཡག་པོ་མ་བྱས་པ་ལས་བྱུང་བ་ཞིག་ཡིན་པས། ང་ཚོས་ཕྱོགས་བཞི་ཀ་དང་སྟེང་འོག་བཅས་ནས་གནས་ཚུལ་ལ་བརྟག་དཔྱད་ཀྱིས་གནས་སྟངས་ཀྱི་པར་རིས་ཆ་ཚང་ཞིག་ཤེས་པར་བྱེད་དགོས། དངོས་ཡོད་ཀྱི་གནས་ཚུལ་དང་སྣང་ཚུལ་གཉིས་ཀྱི་དབར་ལ་སྟོང་ཆ་ཞིག་རྟག་ཏུ་ཡོད་པ་རེད། དེར་བརྟེན། ང་ཚོས་ཕྱོགས་ཡོངས་ནས་བརྟག་དཔྱད་བྱེད་དགོས་པ་ཡིན།
དངོས་པོ་གང་ཞིག་ལ་བལྟས་པ་ཙམ་གྱིས་དེ་བཟང་ངན་གང་ཞིག་ཡིན་མིན་མཐོང་མི་ཐུབ། འོན་ཀྱང་ང་ཚོས་དངོས་པོ་ [བརྟག་དཔྱད་ཞིབ་ཚགས་པོ་བྱེད་པ་] དེའི་གནས་ཚུལ་མངོན་སུམ་དུ་རྟོགས་པའི་སྐབས། གཞི་ནས་དེ་བཟང་ངན་ག་རེ་ཡིན་མིན་རྟོགས་ཐུབ་པ་ཡིན། དེ་འདྲ་སོང་ཙང། ང་ཚོས་སོ་སོའི་གནས་སྟངས་ལ་རྒྱུ་མཚན་ལྡན་པའི་ཚོད་དཔག་བྱེད་དགོས། གལ་ཏེ་ང་ཚོས་ཆགས་པའི་དབང་གིས། “ང་ལ་གྲུབ་འབྲས་འདི་དང་དེ་དགོས།” ཞེས་པའི་ཐོག་ནས་བརྟག་དཔྱད་བྱེད་འགོ་བཙུགས་པ་ཡིན་ན། ང་ཚོའི་དཔྱད་པ་དེ་ཕྱོགས་སུ་ལྷུང་བ་ཡིན། རྒྱ་གར་ནཱལནྡའི་ལུགས་ལས། ང་ཚོས་རྟག་ཏུ་ཆོས་གཙོ་བོར་བྱས་པའི་དངོས་པོ་ཐམས་ཅད་ལ་དོན་འགྱུར་གྱི་ཐེ་ཚོམ་དང་ཡུལ་གྱི་གནས་ལུགས་དང་མཐུན་པའི་སྒོ་ནས་དཔྱད་ཞིབ་བྱེད་དགོས་པར་གསུང་གི་ཡོད།
གཞན་ཕྱོགས་ལ་སེམས་སྒོ་འབྱེད་པའི་གལ་གནད།
ད་སེམས་ཀྱི་ཞི་བདེ་མེད་པ་དང་བློ་ཡིད་མ་ཚིམས་པ་ཞེས་པར་མཚོན་ན། དེ་དག་ནི་རང་གཅེས་འཛིན་གྱི་ཀུན་སློང་ཧ་ཅང་ཤུགས་ཆེ་བའི་དབང་གིས་འབྱུང་གི་ཡོད། གང་ཟག་སྒེར་སོ་སོར་སྔུག་བསྔལ་སྤོང་བ་དང་བདེ་བ་སྒྲུབ་པའི་ཐོབ་ཐང་ཡོད། འོན་ཀྱང་ང་ཚོས་སོ་སོ་རང་ཉིད་གཅིག་པུར་བསམ་བློ་གཏོང་བ་ཡིན་ན། སེམས་ཤིན་ཏུ་ངན་པར་འགྱུར་གྱི་ཡོད། དེ་ནས་དཀའ་ངལ་ཆུང་ཆུང་ཞིག་ཆེན་པོར་སྣང་ནས་ང་ཚོ་ཆ་སྙོམ་མེད་པ་ཆགས་ཀྱི་ཡོད། ང་ཚོས་སོ་སོ་རང་ཉིད་ལ་མཛའ་ཞིང་གཅེས་པ་ནང་བཞིན་གཞན་ལའང་དེ་བཞིན་མཛའ་ཞིང་གཅེས་པའི་སེམས་སྐྱེད་པའི་སྐབས། སེམས་གུ་ཡངས་པོ་དང་རྒྱ་ཆེ་བ་ཡིན། དེའི་འབྲས་བུར། དཀའ་ངལ་ཛ་དྲག་པོ་ཞིག་ཀྱང་དེ་ཙམ་གྱི་གཙིགས་ཆེར་མི་སྣང་བ་ཡིན། བྱས་ཙང། ང་ཚོས་དངོས་པོ་ལ་ལྟ་བའི་ཚུལ་ཏེ། སོ་སོ་རང་ཉིད་ཀྱི་མཐོང་ཕྱོགས་སམ་ཚང་མའི་མཐོང་ཕྱོགས་ཀྱི་ཁྱབ་ཚད་ལ་བརྟེན་པའི་སེམས་ཚོར་ལ་ཁྱད་པར་ཆེན་པོ་ཞིག་ཡོད་པ་རེད།
དེ་འདྲ་སོང་བ་ཡིན་ཙང། སེམས་ཀྱི་ཞི་བདེར་གལ་ཆེ་བའི་ཆ་རྐྱེན་གཉིས་ཡོད་པ་རེད། དང་པོ་ནི། དངོས་ཡོད་གནས་ལུགས་ཤེས་རྟོགས་དགོས་པ་དེ་ཡིན། གལ་ཏེ་ང་ཚོས་དངོས་པོ་ལ་དངོས་པོའི་གནས་ཚུལ་དང་མཐུན་པའི་སྒོ་ནས་འཇུག་པ་ཡིན་ན། དེར་འབྱུང་རེ་མེད་པའི་མཇུག་འབྲས་མི་ཡོང་བ་ཡིན། གཉིས་པ་ནི། སྙིང་རྗེ་རེད། སྙིང་རྗེས་ང་ཚོའི་ “ནང་གི་སྒོ་” ཟེར་བ་དེ་འབྱེད་ཀྱི་ཡོད་པ་དང་། གཞན་ལ་བརྟེན་ནས་བྱུང་བའི་འཇིགས་སྣང་དང་དྭོགས་པ་རྣམ་རྟོག་མེད་པ་བཟོ་གི་ཡོད།
ཕྱིའི་སྣང་ཚུལ་ལ་སེམས་འཁུར་མི་བྱེད་པ།
[ང་ཚོའི་སེམས་ཀྱི་ཞི་བདེ་བརླག་འགྲོ་བའི་རྒྱུ་རྐྱེན་གཞན་ཞིག་ནི་སོ་སོའི་ཕྱི་ཚུལ་གྱི་རྣམ་པར་སེམས་ཁྲལ་བྱེད་པ་དེ་ཡིན།] དཔེར་ན། ངོས་རང་ཐོག་མར་རྒྱ་ནག་རྒྱལ་ས་པེ་ཅིང་ལ་འགྲོ་སྐབས། ངོས་ལ་ཉམས་མྱོང་གང་ཡང་མེད་པ་རེད། དེ་དུས་ངོས་རང་ཏོག་ཙམ་ཚ་གི་ཚི་གེ་དང་སེམས་འཚབ་ཀྱང་ཏོག་ཙམ་བྱུང། འོན་ཀྱང་དེ་ནས་ངོས་ནས་མི་ཁ་ཤས་སོ་སོའི་ཕྱི་ཚུལ་རྣམ་པར་སེམས་འཁུར་ཆེན་པོ་བྱས་ན། གནས་ཚུལ་མ་འགྲིག་པ་འབྱུང་བའི་སྐབས་གདོང་པ་དམར་པོར་འགྱུར་གྱི་ཡོད་པ་མཐོང་བྱུང། ཡིན་ནའང། གལ་ཏེ་ཁོང་ཚོ་གུ་ཡངས་པོ་དང་མི་འགྲིག་པ་བྱུང་ན་དོ་སྣང་མི་བྱེད་མཁན་ཡིན་ན། དེར་དཀའ་ངལ་གང་ཡང་མེད་པ་རེད།
དཔེར་ན། ཕྱི་ལོ་ ༡༩༥༤ ལོར་ངོས་རང་པེ་ཅིང་ལ་ཡོད་པའི་སྐབས། རྒྱ་གར་གྱི་སྐུ་ཚབ་དོན་གཅོད་ངའི་སྡོད་ཁང་དུ་ང་ཐུག་ཏུ་བསླེབས་བྱུང། རྒྱ་མི་ཚོས་མེ་ཏོག་དང་ཤིང་ཏོག་ལ་སོགས་མང་པོ་ཞིག་གྲ་སྒྲིག་བྱས་འདུག་པ་དང། ཁོང་ཚོས་ཨུ་ཚུགས་ཀྱིས་ང་ཚོར་རྒྱ་མའི་སྐད་སྒྱུར་བ་ཞིག་དགོས་ཀྱི་ཡོད་པར་བཤད། བྱས་ཙང་། ངོས་ཀྱི་གཞུང་ཞབས་ཁ་ཤས་ནས་དབྱིན་སྐད་ཤེས་ཀྱི་ཡོད་ནའང་། དེ་བོད་སྐད་ནས་རྒྱ་མིའི་སྐད་དང་དེ་ནས་དབྱིན་ཇིའི་སྐད་དུ་བསྒྱུར་བ་རེད། ཕྱོགས་གཅིག་ནས། དང་ཐོག་རྒྱ་མིའི་ལས་བྱེད་པ་ཚོ་གུ་དོག་པོ་དང་ཚུལ་མཐུན་ཞེ་དྲག་ཡོད་ནའང། ཤིང་ཏོག་སྒྲིག་གཤོམ་བྱས་པ་རྣམས་ས་ལ་རིལ་བ་དང་ཁོང་ཚོས་པུས་བཙུགས་ལག་བཙུགས་ཀྱིས་ཞ་ལའི་སྟེང་གོག་འགྲོ་བྱས་སོང། ཁོང་ཚོས་སོ་སོའི་དང་ཐོག་གི་རྣམ་འགྱུར་ལ་དོ་སྣང་བྱས་མེད་ན། དཀའ་ངལ་གང་ཡང་ཡོད་པ་མ་རེད། འོན་ཀྱང་དེ་ནི་ཁོང་ཚོར་ཁ་སྐྱེངས་པོ་ཞེ་དྲག་བྱུང་ཡོད།
ཐེངས་ཤིག་མེག་སི་ཀོ་སཱི་ཊིའི་ (Mexico City) ནང་དུ་ཆོས་ལུགས་ནང་ཁུལ་གྱི་ཚོགས་འདུ་ཞིག་གི་སྐབས། ཉི་ཧོང་ནས་ཡིན་པའི་ཆོས་པ་ཞིག་འདུག །ཁོང་གི་ཕྱག་ལ་ཕྲེང་བ་བསྣམས་ཡོད་པ་ལས་ཕྲེང་ཐག་ཆད་སོང། ཕྲེང་རྡོག་རྣམས་ཞ་ལའི་ཐོག་གང་སར་འཐོར་ཡོད་ནའང་ཁོང་གིས་མཛུབ་མོས་ཕྲེང་ཐག་བསྐོར་ནས་བཞུགས་འདུག །ཕྲེང་རྡོག་རྣམས་ཡར་སྒྲུག་རྒྱུར་ཁོང་ཞལ་སྐྱེངས་པོ་ཞེ་དྲག་བྱུང་སོང། ཁོང་ལ་མི་བདེ་བ་བྱུང་བའི་རྒྱུ་མཚན་ནི་ཁོང་རང་གི་ཕྱིའི་རྣམ་འགྱུར་ལ་དོ་སྣང་ཆེ་དྲགས་པའི་རྐྱེན་གྱིས་ཡིན།
གང་ལྟར་ཡང། སྙིང་རྗེ་དང། གཞན་ཕན་གྱི་ལྟ་བ། བདེན་པ་བདེན་ཐུབ། དྲང་པོ་དྲང་གཞག་བཅས་ནི་ནང་གི་ཞི་བདེ་འདྲེན་པར་ཧ་ཅང་གལ་འགངས་ཆེ་ཞིང། ཕྱི་ཚུལ་གྱི་རྣམ་འགྱུར་ལ་དོ་སྣང་བྱེད་ཀྱི་མེད། ངོས་རང་གང་ཟག་ཁྱད་པར་ཅན་ཞིག་ཡིན་པར་བརྗོད་ཀྱི་མེད། འོན་ཀྱང་ངོས་རང་གི་ཉམས་མྱོང་ཐོག་ནས་མི་སྟོང་ཕྲག་མང་པོའི་མདུན་དུ་སྤྱོད་ཚུལ་ཇི་ལྟར་སྟོན་དགོས་མིན་ཐད་སེམས་ཁྲལ་གང་ཡང་མི་འདུག །ངོས་ནས་དེ་རིང་དང་འདྲ་བར་མི་སྟོང་ཕྲག་ཁ་ཤས་ཀྱི་མདུན་དུ་གཏམ་བཤད་བྱེད་ཀྱི་ཡོད་ནའང། ངོས་རང་ལ་མཚོན་ན་མི་ཁ་ཤས་ཤིག་ལ་སྐད་ཆ་ཤོད་ཀྱི་ཡོད་པ་ལྟ་བུ་ཞིག་འདུག །ནོར་འཁྲུལ་བྱུང་བ་ཡིན་ན། ངོས་ནས་དེ་ལ་སྣང་མེད་བཏང་ནས་དྲན་པ་བརྗེད་ཀྱི་ཡོད། དཀའ་ངལ་གང་ཡང་མི་འདུག །གལ་ཏེ་གཞན་གྱི་ནོར་འཁྲུལ་ཤོར་ནའང། ངོས་ནས་གད་མོ་ཙམ་བགད་ནས་སྡོད་ཀྱི་ཡོད།
ནང་སེམས་ཀྱི་འཕོ་འགྱུར།
ནང་སེམས་ཀྱི་འཕོ་འགྱུར་ལ་མཚོན་ན། ནང་སེམས་ཀྱི་འཕོ་འགྱུར་ཞེས་པ་དེ་སེམས་ཚོར་གྱི་གནས་བབས་ཤིག་གི་ཐོག་ནས་སྐད་ཆ་ཤོད་ཀྱི་ཡོད། ནང་སེམས་ཀྱི་འཕོ་འགྱུར་གྱི་རིགས་གཅིག་ནི་ལོ་རྒས་ནས་རང་བཞིན་གྱིས་འབྱུང་གི་ཡོད་པ་དང་། གཞན་ཞིག་ནི་ཕྱིའི་གནས་སྟངས་ལ་བརྟེན་ནས་འོང་ཐུབ་པ་ཡིན། དེ་འདྲ་བའི་འཕོ་འགྱུར་ནི་རང་འགུལ་གྱིས་འོང་བ་ཞིག་རེད། དེ་མིན་གཞན་ཚང་མ་འབད་རྩོལ་བརྒྱུད་ནས་འོང་གི་ཡོད་པས། དེ་ནི་ང་ཚོར་འོང་བར་འདོད་པའི་དོན་གཙོ་བོ་སྟེ། སོ་སོའི་འདོད་པ་ལ་དཔག་པའི་ནང་སེམས་ཀྱི་འཕོ་འགྱུར་དེ་ཡིན། དེ་ནི་དོན་དག་གཙོ་བོ་དེ་ཡིན་པ་རེད།
ད་ལྟ་འདིར་ང་ཚོས་སོ་སོའི་སྐྱེ་བ་ཕྱི་མ་དང། ཐར་པའམ་ལྷ་ཡུལ་གྱི་སྐོར་ལ་སྐད་ཆ་ཤོད་ཀྱི་མེད། འོན་ཀྱང་རྙོག་དྲ་དང་དཀའ་ངལ་ལ་མ་ལྟོས་པར། མི་ཚེ་འདི་དེ་ལས་སྐྱིད་པ་དང་ཞི་འཇམ་པ་ཞིག་ཇི་ལྟར་རྒྱུན་སྐྱོང་ཚུལ་སྐོར་ལ་སྐད་ཆ་ཤོད་ཀྱི་ཡོད། དེ་ལ་ང་ཚོས་གདོང་ལེན་བྱེད་དགོས་པའི་རྐྱེན་ཆེ་ཤོས་སུ་ཁོང་ཁྲོ་དང། ཞེ་སྡང། འཇིགས་སྣང། ཕྲག་དོག །དོགས་པ་རྣམ་རྟོག །ཁེར་རྐྱང་། སེམས་ངལ་གནོན་ཤུགས་ལ་སོགས་པ་མང་པོ་ཞིག་ཡོད་པ་རེད། དེ་དག་ཚང་མ་ང་ཚོའི་གཞི་རྩའི་བསམ་བློའི་འཁྱེར་སོ་དང་འབྲེལ་བ་ཆགས་ཡོད། དེ་ཚོ་རང་གཅེས་འཛིན་ཤུགས་ཆེ་དྲགས་པ་ལས་འབྱུང་གི་ཡོད། ང་ཚོར་མཚོན་ན། དེ་རྣམས་མྱོང་བའི་སྐབས་ང་ཞེས་པ་དེ་གལ་ཆེ་ཤོས་ཡིན་པས། དེས་ཕྲག་དོག་འདྲེན་པར་བྱེད་ཀྱི་ཡོད། ང་ཚོ་སོ་སོ་རང་ཉིད་ལ་གཅེས་པར་འཛིན་པ་དེ་ལས་ཞེ་སུན་ཆུང་ངུ་ཞིག་གིས་ཀྱང་ཁོང་ཁྲོའི་རྐྱེན་བྱེད་པ་དང། ཁོང་ཁྲོས་འཇིགས་སྣང་འདྲེན་པར་བྱེད་ཀྱི་ཡོད། ང་ཚོས་གཞན་ལ་དོ་འཁུར་མི་བྱེད་པར། སོ་སོར་དོ་འཁུར་བྱེད་ཀྱི་ཡོད་པ་རེད། ད་དུང་ང་ཚོའི་སེམས་ལ། གཞན་གྱིས་ཀྱང་ཁོ་རང་ཚོར་དོ་འཁུར་བྱེད་ཅིང་། ང་ཚོར་ཏན་ཏན་དོ་འཁུར་བྱེད་ཀྱི་མེད་པ་ཚོར་གྱི་ཡོད། རྒྱུ་མཚན་དེ་ལ་བརྟེན་ནས་ཁེར་རྐྱང་གི་ཚོར་སྣང་འབྱུང་གི་ཡོད། ང་ཚོས། “ངས་གཞན་ལ་བསྟེན་མི་ཐུབ།” ཅེས་བསམ་གྱི་ཡོད་པ་དང། དེའི་དབང་གིས་ང་ཚོར་སོ་སོའི་མདུན་དུ་ཡོད་པ་དང། གཡས་གཡོན་དུ་ཡོད་པ། ད་དུང་དེ་ལས་མང་བ་སོ་སོའི་རྒྱབ་ལ་ཡོད་པའི་མི་རྣམས་ལ་དོགས་པ་ཟ་གི་ཡོད།
གཞི་རྩའི་ཐོག་ནས་ང་ཚོས་དེའི་ཐོག་ལ་བསམ་བློ་བཏང་བ་ཡིན་ན། འགྲོ་བ་མིའི་རང་བཞིན་དུ་ཚང་མས་གྲོགས་འདྲིས་ཀྱི་རང་བཞིན་ལ་ཡི་རངས་བྱེད་ཀྱི་ཡོད། གལ་ཏེ་ང་ཚོས་གྲོགས་འདྲིས་ཀྱི་འབྲེལ་བ་ཞིག་ཚུགས་ཐུབ་ན། མི་མང་ཆེ་བས་བཟང་ཕྱོགས་ཀྱི་ལམ་ནས་འབྲེལ་བ་བྱེད་ཀྱི་ཡོད། སེམས་འཚབ་ལ་སོགས་པའི་རྐྱེན་སློང་བྱེད་མཁན་སེམས་ཚོར་ངན་པ་རྣམས་ལ་མཚོན་ན། ང་ཚོས་དེ་དག་ལ་ཁ་གཏད་གཅོག་བྱེད་ཀྱི་གཉེན་པོ་འགའ་བསྟེན་དགོས་པ་ཡིན། དཔེར་ན། གལ་ཏེ་ང་ཚོ་ཚ་དྲགས་ན། ང་ཚོས་ཚ་ཚད་གཅོག་པ་དང་། གལ་ཏེ་མུན་པ་སེལ་འདོད་ན། གློག་གམ་སྒྲོན་མེ་སྤོར་རྒྱུ་ལས་ཐབས་ལམ་གཞན་མེད་པ་རེད། འདི་ནི་ཕྱི་དངོས་པོའི་གནས་ལུགས་རིམ་པའི་ཐོག་ནས་བདེན་པ་རེད། འགྱུར་ལྡོག་ནི་ཕན་ཚུན་འགལ་བའི་ནུས་ཤུགས་ལག་བསྟར་བྱས་ནས་འོང་གི་ཡོད་ཅིང་། དེ་ནི་རང་བྱུང་ལ་བརྟེན་ནས་ཡོང་བ་ཡིན། འོན་ཀྱང་དེ་ནི་ཕྱི་དངོས་པོའི་གནས་ལུགས་ཀྱི་རིམ་པ་ཙམ་གྱི་ཐོག་ནས་བདེན་པ་ཡིན་པ་མ་ཟད། ནང་སེམས་ཀྱི་རིམ་པའི་ཐོག་ནས་ཀྱང་བདེན་པ་ཞིག་རེད། བྱས་ཙང་། ང་ཚོས་སོ་སོའི་ལྟ་བའམ་བསམ་ཚུལ་རྣམས་ལ་ལྡོ་ཕྱོགས་ཀྱི་བློའམ། ཡང་ན་དེ་དང་འཇི༹ན་སྟངས་དངོས་འགལ་དུ་སོང་བ་ཞིག་གཉེན་པོ་བསྟེན་དགོས། [དཔེར་ན། རང་གཅེས་འཛིན་དང་དོགས་པ་རྣམ་རྟོག་གི་གཉེན་པོར་གཞན་གཅེས་འཛིན་དང་མཛའ་གྲོགས་ཀྱི་རང་བཞིན་བསྟེན་པ་ལྟ་བུ་རེད།]
མེ་ཏོག་སེར་པོ་ཞིག་ལ་དཔེ་ཆ་བཞག་སྟེ། གལ་སྲིད་ངས་རྒྱུ་རྐྱེན་འགའ་ཞིག་ལ་བརྟེན་ནས་དེ་ “དཀར་པོ་” རེད་ཅེས་བརྗོད་པ་དང་། རྗེས་སུ་དེ་སེར་པོར་ཆ་འཇོག་བྱེད་པ་ཡིན་ན། དེར་ལྟ་ཚུལ་མི་མཐུན་པའམ་འགལ་བ་གཉིས་ཆགས་པ་རེད། བསམ་ཚུལ་དེ་གཉིས་ཀ་དུས་གཅིག་ཏུ་ཁས་ལེན་མི་ཐུབ། སེར་པོ་ཡིན་པའི་བློ་སྐྱེས་མ་ཐག་དཀར་པོ་ཡིན་པའི་བློ་དེ་ལམ་སེང་ཡལ་འགྲོ་གི་ཡོད། དེ་གཉིས་ཕན་ཚུན་དངོས་འགལ་ཡིན་པ་རེད། དེར་བརྟེན། ནང་སེམས་ལ་འགྱུར་བ་གཏོང་བའི་ཐབས་ལམ་གཅིག་ནི། དེ་དང་འགལ་ཟླར་འགྱུར་བའི་སེམས་ཀྱི་གནས་བབས་ཤིག་སྐྱེ་དགོས་པ་དེ་ཡིན།
དཀའ་ངལ་གྱི་རྒྱུ་རྐྱེན་གཞན་ཞིག་ནི་མ་རིག་པ་ཙམ་ཡིན་ཆོག །དེའི་གཉེན་པོ་ནི་ཐོས་པ་དང། བསམ་ཞིབ། བརྟག་དཔྱད་ཞིབ་འཇུག་བཅས་ཡིན་པ་རེད། དེ་གང་ཡིན་ཞེ་ན། མ་རིག་པ་ནི་དངོས་པོའི་གནས་ལུགས་མ་མཐོང་བ་གཞི་རྩར་བྱས་པ་ཞིག་ཡིན། དེར་བརྟེན། མ་རིག་པའི་ཁ་གཏད་གཉེན་པོ་ནི་བརྟག་དཔྱད་ཞིབ་འཇུག་ཡིན་པ་རེད། དེ་ག་ནང་བཞིན་རང་གཅེས་འཛིན་གྱི་གཉེན་པོ་ནི་གཞན་གཅེས་འཛིན་ཡིན་པ་དང་བློ་སྦྱོང་ [ང་ཚོའི་བསམ་བློའི་ཁྱེར་སོར་དག་སྦྱོང་]གི་སྐོར་རྣམས་དེའི་ཁོངས་སུ་གཏོགས་པ་ཡིན།
ཆོས་དང་མ་འབྲེལ་བའི་བཟང་སྤྱོད།
ང་ཚོའི་བློ་ཇི་ལྟར་སྦྱོང་ཚུལ་ [ང་ཚོའི་བསམ་བློའི་ཁྱེར་སོ་ལ་དག་སྦྱོང་] ལ་མཚོན་ན། དེ་ཆོས་ལུགས་སམ་ཆོས་དང་འབྲེལ་བའི་ཐོག་ནས་བྱེད་དགོས་མིན་དེ་ནི་དྲི་བ་ཞིག་སྟེ། ངོས་རང་གི་བསམ་ཚུལ་ལྟར་ན། གཞི་རྩའི་ཆ་ནས་ཆོས་ལུགས་ཀྱི་ཐོག་ནས་གང་ཡང་བྱེད་དགོས་ཀྱི་མེད།
ཆོས་ལ་མཚོན་ན། དབྱེ་བ་གཉིས་ཡོད་པ་སྟེ། གཅིག་ནི་ཆོས་ལུགས་ཀྱི་དད་པ་དག་སྣང་དང་འབྲེལ་བའི་ཐོག་ནས་ཡིན་པ་དང་། གཅིག་ཤོས་ནི་ཆོས་ལུགས་ཀྱི་དད་པ་དག་སྣང་དང་མ་འབྲེལ་བའི་ཐོག་ནས་ཡིན་པ་རེད། དེ་གཉིས་མེད་པ་ནི་ངོས་ནས་བཤད་པའི་ཆོས་དང་མ་འབྲེལ་བའི་བཟང་སྤྱོད་ཅེས་པ་དེ་ཡིན་པ་རེད། “ཆོས་དང་མ་འབྲེལ་བ་” ཞེས་པའི་དོན་ནི། ཆོས་ལུགས་ཁས་མི་ལེན་པའི་དོན་མིན་པར། དེ་ལས་ལྡོག་སྟེ། ཆོས་ལུགས་ཚང་མར་བལྟ་སྟངས་མཉམ་པ་དང་དེ་དག་ཚང་མར་གུས་བརྩི་བྱེད་པའི་དོན་ཡིན། དཔེར་ན། རྒྱ་གར་གྱི་རྩ་ཁྲིམས་ཀྱིས་ཆོས་ལུགས་ཚང་མར་གུས་བརྩི་ཞུ་གི་ཡོད་པ་སྟེ། ཆོས་དང་མ་འབྲེལ་བའི་རྩ་ཁྲིམས་ཤིག་ཡིན་པ་རེད། དེ་འདྲ་སོང་ཙང། པར་སིའམ་ (Parsee) ཛོ་ར་སི་ (Zoroastrian) ཆོས་ལུགས་འཛིན་མཁན་རྒྱ་གར་ནང་ཧ་ཅང་ཉུང་ཉུང་ཡིན་པ་དང་། རྒྱ་གར་ནང་གི་མི་ཐེར་འབུམ་ལྷག་དང་བསྡུར་ན་ཆོས་ལུགས་དེའི་རྗེས་འཇུག་འབུམ་ཕྲག་གཅིག་ཙམ་ལས་མེད། འོན་ཀྱང་ད་དུང་དམག་དོན་དང་ཆབ་སྲིད་ཀྱི་དཀྱིལ་འཁོར་ནང་ཁོང་ཚོར་འདྲ་མཉམ་གྱི་གོ་གནས་ཡོད་པ་རེད།
ང་ཚོས་ཆོས་དང་མ་འབྲེལ་བའི་བཟང་སྤྱོད་ཐོག་ལ་སྐད་ཆ་ཤོད་པའི་སྐབས། དེས་ཆོས་དད་མེད་མཁན་ཚོ་ལའང་བཟང་སྤྱོད་དགོས་པ་ཤུགས་ཀྱིས་སྟོན་གྱི་ཡོད། ང་ཚོས་བཟང་སྤྱོད་རྒྱ་སྐྱེད་བཏང་ནས་སེམས་ཅན་དུད་འགྲོ་ཚུན་ཆད་ལ་ཆོས་དང་མ་འབྲེལ་བའི་བཟང་སྤྱོད་གཞི་རྩར་བྱས་ནས་གུས་བརྩི་བྱེད་ཐུབ་པ་ཡིན། ད་དུང་ཆོས་དང་མ་འབྲེལ་བའི་བཟང་སྤྱོད་ཀྱི་ཆ་གཞན་ཞིག་ནི། རང་བྱུང་ཁོར་ཡུག་ལ་སྲུང་སྐྱོབ་བྱེད་རྒྱུ་དེ་ཡིན་པ་རེད། བྱས་ཙང་། ང་ཚོས་བཟང་སྤྱོད་ཀྱི་ཐོག་ནས་སོ་སོའི་སེམས་རྒྱུད་སྦྱོང་དགོས་པ་སྟེ། ང་ཚོས་ཆོས་དང་མ་འབྲེལ་བའི་བཟང་སྤྱོད་ཀྱི་བློ་སྦྱོང་དགོས། སའི་གོ་ལ་འདིའི་སྟེང་གི་འགྲོ་བ་མི་ཐེར་འབུམ་དྲུག་གིས་དེ་ལྟར་བྱེད་དགོས་པ་ཡིན། ཆོས་ལུགས་ཀྱི་ལམ་ལུགས་ལ་བརྟེན་ནས་གོ་ལ་སྤྱིའི་ཆོས་དང་མ་འབྲེལ་བའི་བཟང་སྤྱོད་གོང་མཐོར་གཏོང་རྒྱུར་ཕན་ཐོགས་བྱེད་ཐུབ་སྟེ། དེ་དག་ནི་དེའི་འཕེལ་སྐྱེད་ལ་ཕན་པའི་ཐབས་ལམ་འཕར་མ་ཞིག་ཆགས་ཡོད། དེ་དག་གིས་གནས་སྟངས་ཞན་དུ་གཏོང་རྒྱུའི་འདུན་པ་བཟུང་མེད་པ་ནི་ངེས་པ་རེད།
དེར་མ་ཟད། ང་ཚོས་ཆོས་དང་མ་འབྲེལ་བའི་བཟང་སྤྱོད་སྐོར་ལ་སྐད་ཆ་ཤོད་པའི་སྐབས། ཆོས་ལུགས་རིས་མེད་ཀྱི་ལྟ་ཕྱོགས་ཤིག་དགོས་པ་ཡིན། གལ་ཏེ་ཆོས་པ་སུ་ཞིག་གིས་ཆོས་དང་མ་འབྲེལ་བའི་བཟང་སྤྱོད་གོང་འཕེལ་གཏོང་དོན་དུ་ཆོས་ལུགས་ཀྱི་བྱ་བའི་རིགས་གང་རུང་ཞིག་གི་རྗེས་སུ་འབྲང་གི་ཡོད་ཚེ། ཁོང་ཚོ་ནི་དངོས་གནས་དྲང་གནས་ཆོས་ཉམས་ལེན་པ་ཡིན། གལ་ཏེ་ཁོང་ཚོས་དེ་ལྟར་མ་བྱས་ན། ཁོང་ཚོས་ཡེ་ཤུའི་མཆོད་ཁང་དང་། ཁ་ཆེའི་ལྷ་ཁང་། འཇིའུ་ཡ་ཧུ་དིའི་མཆོད་ཁང་ལ་སོགས་པའི་ནང་དུ་འགྲོ་བའི་དབང་དུ་བཏང་ནའང་། ཁོང་ཚོ་ཆོས་ཉམས་ལེན་ལྷག་བསམ་རྣམ་དག་བྱེད་མཁན་ཞིག་ཡིན་མིན་ངོས་ལ་དོགས་པ་ཡོད།།
༼ཚུལ་ཁྲིམས་ཞེས་པ་དེ་ག་རེ་ཡིན་ནམ་ཞེས་པར་གཟིགས།༽


c: text/html

text:
བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་ཕྱི་ལོ་ ༢༠༡༥ ཟླ་ ༧ ཚེས་ ༦ ནས་ ཚེས་ ༣༠ བར་ཨ་རི་ཁུལ་དུ་གཞུང་འབྲེལ་ཕྱོགས་ཕེབས་གནང་ཡོད།
དེ་ཡང་ཕྱི་ལོ་ ༢༠༡༥ ཟླ་ ༧ ཚེས་ ༦ ཉིན་༸སྐུའི་འཁྲུངས་སྐར་གྱི་མཛད་སྒོ་གྲུབ་འཕྲལ་རྡ་ས་ནས་ཕེབས་ཐོན་གྱིས་ཚེས་ ༨ ཉིན་ཨ་རིའི་རྒྱལ་ས་ནིའུ་ཡོག་ཏུ་ཕེབས་ནས་ཉིན་རྒྱབ་ཏུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལོ་སི་ཨེན་ཇི་ལེ་སེ་ (Los Angeles) ནས་ནིའུ་ཡོག་ཕེབས་འཆར་གྱི་ཕེབས་བསུར་བཅར་རྗེས་བོད་རིགས་སྤྱི་མཐུན་ཚོགས་པ་ཁག་གི་གཞོན་སྐྱེས་ཚོའི་གཞས་སྣ་འགྲན་བསྡུར་ལ་མགྲོན་འབོད་ལྟར་ཕེབས།
ཚེས་ ༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་སྒོམ་རིམ་བར་མའི་གསུང་ཆོས་སུ་བཅར་བ་དང་། དགོང་དྲོ་ནིའུ་ཡོག་དང་ New Jersey གཞོན་ནུ་ཚོགས་པས་ས་གནས་བོད་རིགས་སྤྱི་མཐུན་ཚོགས་པའི་དཔལ་འབྱོར་འདུ་འགོད་ཆེད་ནང་མ་སྟོད་གཞས་གོ་སྒྲིག་གནང་ཡོད་པར་མགྲོན་འབོད་ལྟར་སྐུ་མགྲོན་གཙོ་བོའི་ངོ་བོའི་ཐོག་ནས་ཕེབས།
ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་ ༨༠ ལ་ཕེབས་པའི་༸སྐུའི་འཁྲུངས་སྐར་དང་སྟབས་བསྟུན་བྱང་ཨ་མི་རི་ཁའི་བོད་རིགས་སྤྱི་མཐུན་ཚོགས་པ་ཁག་ ༣༠ ནས་༸གོང་ས་༸སྐྱབས་མགོན་ཆེན་པོ་མཆོག་ལ་བཀའ་དྲིན་རྗེས་དྲན་སྲུང་བརྩིའི་བརྟན་བཞུགས་རྒྱས་པ་བསྟར་འབུལ་གྱི་མཛད་སྒོའི་ཐོག་མཉམ་ཞུགས་གནང་ཡོད་པ་དང་། ཉིན་གུང་གསོལ་ཚིགས་སུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་ཨ་རི་སྲིད་འཛིན་སྐུ་ཞབས་ Barack Obama མཆོག་གི་སློབ་སྟོན་པ་བགྲེས་པ་ལྕམ་སྐུ་ Valerie Jarrett མཆོག་དང་། ཨ་རི་གྲོས་ཚོགས་འོག་མའི་ཚོགས་གཙོ་ཟུར་པ་ལྕམ་སྐུ་ Nancy Pelosi མཆོག གློ་བརྙན་འཁྲབ་སྟོན་པ་སྐུ་ཞབས་ Richard Gere མཆོག་བཅས་མཛད་སྒོ་ཆ་ཚང་ལ་མཉམ་ཞུགས་གནང་ཡོད་པ་མ་ཟད། གསུང་བཤད་ཀྱང་གནང་ཡོད།
ཚེས་ ༡༡ ཉིན་བོད་དོན་རྒྱབ་སྐྱོར་བ་རྙིང་གྲས་ཁག་ཅིག་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དགུང་ཚིགས་འབུལ་བཤམས་ཞུས་པ་དེར་མགྲོན་འབོད་ལྟར་ཆེད་ཕེབས་དང་། ཚེས་ ༡༢ ཉིན་བོད་ཀྱི་ཐེབས་རྩ་ཚོགས་པས་མགྲོན་འབོད་ལྟར་ཕེབས།
ཚེས་ ༡༣ ཉིན་ངལ་གསོ་གནང་སྟེ་ཚེས་ ༡༤ སི་ཡ་ཊལ་ Seattle དུ་ཕེབས་ཏེ་སི་ཡེ་ཊལ་ས་སྐྱ་ཕུན་ཚོགས་ཕོ་བྲང་གི་ཆོས་ཚོགས་སུ་བོད་རིགས་ ༡༢༠ ཙམ་ལ་གསུང་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༡༥ ཉིན་པོ་ཌི་ལནཌ་ Portland ལ་ཕེབས་ནས་བོད་རིགས་ ༢༥༠ ཙམ་ལ་བོད་རིགས་སྤྱི་མཐུན་ཚོགས་པའི་ཚོགས་ཁང་དུ་གཏམ་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༡༦ ཉིན་སེན་ཕེ་རེན་སིས་ཀོ་ San Francisco ལ་ཕེབས་ནས། རྒྱུད་སྟོད་གྲྭ་ཚང་གི་ཆོས་ཚོགས་སུ་བོད་རིགས་གྲངས་ ༣༠༠ ཙམ་ལ་གཏམ་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༡༨ ཉིན་བྱང་ཁེ་ལི་ཕོར་ནི་ཡ་བོད་རིགས་སྤྱི་མཐུན་ཚོགས་པ་བཙུགས་ཏེ་ལོ་ ༢༥ འཁོར་བའི་དུས་དྲན་མཛད་སྒོར་མཉམ་ཞུགས་ཐོག་བོད་རིགས་གྲངས་ ༦༠༠ ལྷག་ཙམ་ལ་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་གསུང་བཤད་གནང་།
ཚེས་ ༡༩ ཉིན་ལོ་སི་ཨན་ཇི་ལེ་སེ་རུ་ཕེབས་ནས་ཐུབ་བསྟན་རིན་པོ་ཆེ་མཆོག་གི་ཆོས་ཚོགས་སུ་མི་མང་གྲངས་ ༥༠ ཙམ་ལ་གསུང་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༢༢ ཨ་རི་རླུང་འཕྲིན་གྱི་ཀུན་གླེང་དུ་བཅར་འདྲིར་དང་ལེན་གནང་ནས་ཕྱི་སྲིད་ལས་ཁུངས་ཀྱི་ལས་བྱེད་བཞི་དང་ལྷན་དུ་བོད་ནང་གི་གནས་སྟངས་དང༌། བཙན་བྱོལ་བོད་མིའི་མང་གཙོའི་འཕེལ་རིམ། འབྱུང་ལ་ཉེ་བའི་འོས་བསྡུའི་ལས་དོན། རྒྱལ་སྤྱིའི་བོད་དོན་རྒྱབ་སྐྱོར་ཚོགས་ཆེན་བཅས་ཀྱི་སྐོར་གྲོས་བསྡུར་གནང་།
ཚེས་ ༢༣ ཉིན་ཨ་རི་གྲོས་ཚོགས་འོག་མའི་འཐུས་མི་སྐུ་ཞབས་ Jim McGovern མཆོག་དང་མཇལ་འཕྲད་ཞུས་ནས་གྲོས་ཚོགས་གོང་མའི་ཕྱི་འབྲེལ་ཚོགས་ཆུང་གི་ལས་བྱེད་གཉིས་དང་ལྷན་བོད་དོན་ཐད་བཀའ་བསྡུར་དང་། དེ་རྗེས་རྒྱ་ནག་ནང་དུ་ཆོས་ལུགས་ལ་སྟངས་འཛིན་དམ་བསྒྲགས་དང་ཆོས་ལུགས་ཁག་གི་སྐུ་ཚབ་གནང་མཁན་གྱི་ཞི་མོལ་ལ་ཨ་རི་གྲོས་ཚོགས་འཐུས་མིས་ཉན་ཞིབ་གོ་སྒྲིག་ཞུས་ཡོད་པར་ཟུར་ཉན་དུ་ཕེབས། ཉིན་རྒྱབ་ནས་ཨ་རིའི་རང་དབང་རླུང་འཕྲིན་ཁང་གི་དྲི་བ་ཁག་ལ་ལན་འདེབས་གནང་། དགོང་དྲོ་ཝ་ཤིང་ཊོན་དུ་བོད་རིགས་ ༡༣༠ ཙམ་ལ་གསུང་བཤད་དང་དྲི་བ་ཁག་ལ་ལན་འདེབས་གནང་།
ཨ་རིའི་མང་གཙོའི་ཐེབས་རྩའི་ཚོགས་གཙོ་སྐུ་ཞབས་ Carl Gershman ལགས་དང་མཇལ་འཕྲད་བྱ་རྒྱུ་ཡང་དེའི་ཞོགས་པ་ཁོང་གི་བཟླའི་ཨ་མ་ལགས་འདས་གྲོངས་ཕྱིན་པས་ཁོང་གི་ཚབ་ཏུ་ལས་བྱེད་སྐུ་ཞབས་ Wilson Lee ལགས་དང་བསྟན་འཛིན་དཔལ་སྐྱིད་ལགས་མཇལ་འཕྲད་གནང་། སྐབས་དེར་ཕྱི་ལོ་ ༢༠༡༦ ཟླ་ ༤ པའི་ནང་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་ཆིབས་བསྒྱུར་མཛད་སྒོ་དང༌། འོས་བསྡུའི་རྟོག་ཞིབ་ལས་འཆར་བཅས་ཀྱི་སྐོར་གོ་བསྡུར་གནང་། ཉིན་རྒྱབ་ནས་སྐུ་ཞབས་ Dr. Yang Jianli ལགས་ཀྱིས་གོ་སྒྲིག་ལྟར་རྒྱ་རིགས་གྲངས་ ༣༠ ལྷག་ལ་བོད་སྐད་འབྲེལ་ལམ་གཙོ་བོ་གྱུར་བའི་གནད་དོན་ཁག་ཅིག་ལ་གཏམ་བཤད་དང་དྲི་བ་ཁག་ལ་ལན་འདེབས་གནང་། དེ་རྗེས་བྷོ་སི་ཊོན་ Boston དུ་ཕེབས།
ཚེས་ ༢༥ ཉིན་བྷོ་སི་ཊོན་དུ་ཡོད་པའི་བླ་མ་བཟོད་པ་རིན་པོ་ཆེས་ཟླ་བ་འཆར་ཅན་བོད་རིགས་རྒན་གཞོན་རྣམས་གུང་ཚིགས་གཏོང་ལམ་ཡོད་པ་ལ་མགྲོན་འབོད་ལྟར་ཕེབས་ཏེ། བྷོ་སི་ཊོན་བོད་ཀྱི་བདེན་དོན་དམངས་ཁྲོད་ཁ་བརྡའི་འགན་འཁུར་བས་རེ་འདུན་ལྟར་དྲི་བ་ཁག་ལ་ལན་འདེབས་གནང་། དགོང་དྲོ་བྷོ་སི་ཊོན་དུ་བོད་རིགས་ ༢༠༠ ལྷག་ལ་གཏམ་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༢༦ ནིའུ་ཡོག་ཏུ་ཕེགས་ཏེ་ནིའུ་ཡོག་དང་ནིའུ་འཇར་སི་བོད་རིགས་སྤྱི་མཐུན་ཚོགས་པས་གོ་སྒྲིག་ལྟར་མི་མང་གྲངས་ ༥༠༠ ཙམ་ལ་གཏམ་བཤད་དང་དྲི་བ་ཁག་ལ་ལན་འདེབས་གནང་།
ཚེས་ ༢༧ ཉིན་རྒྱལ་སྤྱིའི་བོད་དོན་ལས་འགུལ་ཁང་གི་གཙོ་འཛིན་སྐུ་ཞབས་ Richard Gere ལགས་དང་འགན་འཛིན་ Matteo Meccaci ལགས་ལྷན་དུ་བོད་མི་མང་སྤྱི་འཐུས་ལྷན་ཚོགས་དང་རྒྱལ་སྤྱིའི་བོད་དོན་ལས་འགུལ་ཁང་དབར་བོད་དོན་ལས་འགུལ་ཤུགས་ཇི་ཆེ་དང་ཚགས་ཚུད་གཏོང་རྒྱུའི་སྐོར་གོ་བསྡུར་གནང་ཡོད།
དཔལ་ལྡན་ཚོགས་གཙོ་མཆོག་ཨ་རིར་གཞུང་འབྲེལ་ཕྱོགས་ཕེབས་ཀྱི་ལས་དོན་ལེགས་པར་གྲུབ་མཚམས། ཚེས་ ༢༨ ཉིན་རྒྱ་གར་ལྡི་ལིར་ཕྱིར་ཕེབས་གནང་ནས་ཚེས་ ༢༩ ཉིན་ལྡི་ལི་འཕགས་བོད་འབྲེལ་མཐུད་ལས་ཁང་གི་ལས་བྱེད་བསྟན་འཛིན་དཔལ་འབྱོར་ལགས་དང་ཐུག་འཕྲད་ཀྱིས་ཕྱི་ཟླ་ ༨ ཚེས་ ༡༡ ཉིན་རྒྱ་གར་གྲོས་ཚོགས་འཐུས་མིའི་བོད་དོན་རྒྱབ་སྐྱོར་འཐུས་མི་སྐུ་ཞབས་ Shanta Kumar མཆོག་གི་གྲ་སྒྲིག་འོག་འབྲེལ་མཐུད་པ་རྣམས་ཚོགས་འདུ་ཚོགས་རྒྱུའི་སྐོར་བཀོད་མངགས་གནང་དགོས་གནང་། ཚེས་ ༣༡ ཉིན་གྱི་ཞོགས་པ་རྡ་སར་ཕྱིར་ཕེབས་གནང་ཡོད་བཅས་ཀྱི་གནས་བསྡུས་སུ།།

robotstxt: allowed

filter: keep


text:
Degé Kangyur volume 87, F.273.a
ཕྲེང་བ་དང་། རྒྱན་དང་། རོལ་མོའི་སྒྲ་དང་། སིལ་སྙན་དང་། ཕེག་རྡོབ་པ་རྣམས་ཀྱིས་མཆོད་དེ་བསྐོར་བར་བགྱི། གཟུངས་ཀྱི་གསང་སྔགས་ཀྱི་གཞི་འདི་དག་ཀྱང་གདོན་པར་བགྱི། སེམས་ཅན་ཐམས་ཅད་ལ་ཡང་ཕན་པའི་སེམས་དང་། བྱམས་པའི་སེམས་སུ་བགྱི། འཕགས་པའི་ཡན་ལག་བརྒྱད་པའི་བསྙེན་གནས་ལ་གནས་ཏེ། ལན་གསུམ་ཁྲུས་བགྱི་ཞིང་། གོས་ལན་གསུམ་བརྗེ་བར་བགྱི། ཚེས་བརྒྱད་ནས་བརྩམས་ཏེ། ཟླ་བ་ཕྱི་མ་བཅྭ་ལྔ་ཉའི་བར་དུ་ཉིན་གཅིག་བཞིན་རིག་སྔགས་ལན་བརྒྱ་རྩ་བརྒྱད་བཟླས་ན། དེ་དག་ལ་བདག་གིས་རྨི་ལམ་དུ་མཐོང་བ་སྩལ་བར་བགྱི། འབེལ་བའི་བཀའ་མཆིད་ཀྱང་བགྱི། རེ་བ་ཐམས་ཅད་ཀྱང་ཡོངས་སུ་བསྐང་བར་བགྱིའོ། །དེ་ནས་བྱང་ཆུབ་སེམས་དཔའི་འཁོར་དེ་དག་ཐམས་ཅད་ཀྱིས། བྱང་ཆུབ་སེམས་དཔའ་ལག་ན་རྡོ་རྗེ་ལ་ལེགས་སོ་ཞེས་བྱ་བ་བྱིན་ཏེ། ལག་ན་རྡོ་རྗེ་ཁྱོད་ཀྱིས་གཟུངས་ཀྱི་གསང་སྔགས་ཀྱི་གཞི་འདི་དག་ལེགས་པར་སྨྲས་པ། ལེགས་སོ་ལེགས་སོ། །དེ་བཞིན་གཤེགས་པ་དེ་དག་གིས་ཀྱང་འདི་སྐད་ཅེས་བཀའ་སྩལ་ཏོ། །ལག་ན་རྡོ་རྗེ་ངེད་ཀྱིས་སེམས་ཅན་ཐམས་ཅད་ཀྱི་དོན་དང་། ཕན་པ་དང་། རེ་བ་ཐམས་ཅད་ཡོངས་སུ་བསྐང་བའི་ཕྱིར། གཟུངས་ཀྱི་གསང་སྔགས་ཀྱི་གཞི་འདི་དག་བྱིན་གྱིས་བརླབས་སོ། །དེ་ནས་སངས་རྒྱས་བཅོམ་ལྡན་འདས་དེ་དག་གིས་བརྒྱ་བྱིན་དང་། ཚངས་པ་དང་། འཇིག་རྟེན་སྐྱོང་བ་རྣམས་ལ་བོས་ཏེ་བཀའ་སྩལ་པ། གྲོགས་པོ་དག་ཁྱེད་ལ་ཆོས་ཀྱི་རྣམ་གྲངས་ཆེན་པོ་འདི་རྗེས་སུ་གཏད་ཀྱིས། ཁྱེད་ཀྱིས་ཅི་ནས་ཀྱང་ཆོས་ཀྱི་རྣམ་གྲངས་ཆེན་པོ་དེ་བཞིན་གཤེགས་པ་དང་མཚུངས་པ། སྡིག་པ་ཐམས་ཅད་བྱང་བར་བྱེད་པ། རེ་བ་ཐམས་ཅད་ཡོངས་སུ་སྐོང་བ་འདི་ཕྱི་མའི་ཚེ་ཕྱི་མའི་དུས་ལྔ་བརྒྱ་པ་ཐ་མ་ལ། སེམས་ཅན་བསོད་ནམས་ཆུང་ངུ་། དམ་པའི་ཆོས་སྤོང་བ། འཕགས་པ་ལ་སྐུར་པ་འདེབས་པ་རྣམས་ཀྱི་ལག་ཏུ་མྱུར་དུ་ནུབ་པར་མི་འགྱུར་བར་སྲུངས་ཤིག


text:
༢༠༡༠ ཕྱི་ཟླ་ ༥ ཚེས་ ༢༠ རེས་གཟའ་ཕུར་བུ།
༄༅། །ཕྱི་ལོ་ ༢༠༡༠ ཟླ་ ༥ ཚེས་ ༡༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་གྲོང་ཁྱེར་མེ་ཌི་སན་ཁུལ་གྱི་གྱི་མཛད་འཕྲིན་རྣམས་ལེགས་པར་གྲུབ་རྗེས་ཨ་རིའི་ཨ་ཡོ་བ་ (Iowa) མངའ་སྡེའི་ནང་༸ཞབས་སོར་བདེ་བར་འཁོད་ཡོད། དེ་ཉིན་ཐོག་མར་༸གོང་ས་༸སྐྱབས་མགོན་ཆེན་པོ་མཆོག་གིས་ཧོང་ཀོང་ནས་ཕེབས་པའི་རྒྱ་མི་གསར་འགོད་པ་གཅིག་གིས་ཆུ་ཚོད་གཅིག་ཙམ་རིང་བཅར་འདྲི་ལ་བཀའ་ལན་མཛད་ཡོད་པ་དང་། དེ་རྗེས་བྱང་ཕྱོགས་ཨ་ཡོ་བའི་གཙུག་ལག་སློབ་ཁང་ (Northern Iowa University) གི་མེག་ལོཌ་ཚོགས་ཁང་ཆེན་མོའི་ནང་། འཚེ་མེད་ཞི་བའི་འཛམ་གླིང་བསྐྲུན་རྒྱུའི་སློབ་སྟོན།ཞེས་པའི་བརྗོད་གཞིའི་ཐོག་ཚོགས་པའི་ཚོགས་འདུའི་ཚོགས་མགོན་དུ་༸ཞབས་སོར་འཁོད། ཚོགས་འདུའི་སྐབས་སློབ་གྲྭ་དང་ཚོགས་པ། ལས་ཀ་བྱེད་ཡུལ་ས་གནས་སོ་སོའི་ནང་འཚེ་བའི་བྱ་སྤྱོད་ཀྱི་གནས་སྟངས་འབྱུང་བཞིན་པ་དེར་ཤེས་ཡོན་བརྒྱུད་ནས་བསམ་ཤེས་གོང་མཐོར་གཏོང་བ་དང་། ཞི་དུལ་སྤྱི་ཚོགས་ཤིག་བསྐྲུན་པའི་ཐོག་དཀའ་ངལ་དེ་ཇི་ལྟར་སེལ་ཐུབ་མིན་བགྲོ་གླེང་བསྐྱངས་ཡོད། སྐབས་དེར་ཐོག་མར་བགྲོ་གླེང་ནང་མཉམ་ཞུགས་གནང་མཁན་རྣམས་ནས་གཞོན་སྐྱེས་ཁག་དང་སྤྱི་ཚོགས་ནང་ཉམ་ཐག་མི་སེར་ཚོར་སློབ་གསོ་སྤྲོད་རྒྱུའི་མཚོན་ཉམས་མྱོང་ཇི་བྱུང་ངོ་སྤྲོད་གནང་།
དེ་རྗེས་ཁོང་རྣམས་ཀྱིས་༸གོང་ས་མཆོག་ལ་དྲི་བ་ཕུལ་བ་རྣམས་ལ་མགོན་པོ་གང་ཉིད་མཆོག་གིས་བཀའ་ལན་བཀའ་སྩལ་དོན། ངོས་རང་ཨ་ཡོ་བའི་ནང་ཐེངས་དང་པོ་སླེབས་པའི་སྐབས་འདིར་ཚོགས་འདུའི་གྲོས་བསྡུར་ལྷུག་པོ་འདི་ལྟ་བུའི་ནང་མཉམ་ཞུགས་བྱ་རྒྱུ་བྱུང་བར་དགའ་པོ་ཞེ་དྲག་བྱུང་ཞེས་བཀའ་སྩལ་ཡོད་པ་མ་ཟད། ཚོགས་བཅར་བ་སོ་སོའི་ཉམས་མྱོང་གང་བྱུང་བ་རྣམས་བརྗེ་ལེན་གནང་བར་བསྔགས་བརྗོད་མཛད་པ་དང་སྦྲགས་བཀའ་སློབ་སྩལ་དོན། ངོས་ཀྱི་བསམ་ཚུལ་ལྟར་ན་འཛམ་གླིང་ནང་འཚེ་བའི་ལས་ལ་འཇུག་མཁན་ནི་མི་ཧ་ཅང་ཉུང་ཤས་ཤིག་ཡིན། ཀླད་པའི་རྣམ་དཔྱོད་ཡར་རྒྱས་བཏང་བའི་ཐོག་སེམས་ལའང་སློབ་གསོ་གཏོང་དགོས། ཤེས་ཡོན་གྱི་ལམ་ལུགས་ནང་བཟང་སྤྱོད་ཀྱི་རྣམ་གཞག་འཇུག་རྒྱུ་གལ་ཆེ། བྱམས་བརྩེ་ལྡན་པའི་བསམ་བློ་བསྐྲུན་ཐུབ་ཚེ་མི་ཚད་ཉིད་ཚང་བ་ཞིག་ཡོང་རྒྱུ་དང་། དེ་འདྲ་བྱུང་ཚེ་ཁྱིམ་ཚང་ཞི་བདེ་ཅན་ཡོང་བ་མ་ཟད། དེ་བརྒྱུད་སྤྱི་ཚོགས་བཟང་པོ་ཞིག་བསྐྲུན་ཐུབ་ཅེས་བཀའ་སློབ་སྩལ་ཡོད་པ་བཅས།།


text:
༄༅། །ཕྱི་ལོ་ ༢༠༢༡ ཟླ་ ༦ ཚེས་ ༨ རེས་གཟའ་མིག་དམར་ཉིན་ཨ་རིའི་གྲོས་ཚོགས་གོང་མའི་ནང་མང་གཙོ་ཆབ་སྲིད་ཚོགས་པ་དང་སྤྱི་མཐུན་ཆབ་སྲིད་ཚོགས་པ་ཐུན་མོང་གིས་རྒྱ་ནག་གི་ཉེན་ཁ་ལ་ཁ་གཏད་དུ་གསར་གཏོད་དང་འགྲན་སྡུར་གྱི་ཁྲིམས་འཆར་(The Innovation and Competition Act) ཞེས་པ་ཞིག་གཏན་འབེབས་གནང་འདུག
དེ་ཡང་ཨ་རིའི་ཆབ་སྲིད་ཚོགས་པ་གཉིས་ཀྱི་གྲོས་ཚོགས་འཐུས་མིས་ཁྲིམས་འཆར་དེར་མོས་མཐུན་གནང་བའི་འོས་གྲངས་ ༦༨ དང་། མོས་མཐུན་མེད་པའི་འོས་གྲངས་ ༣༢ ཡིན་ཞིང་། གསར་གཏོད་དང་འགྲན་སྡུར་གྱི་ཁྲིམས་འཆར་ཞེས་པ་དེས་ཨ་རིའི་ཚན་རིག་དང་འཕྲུལ་ལས་ལག་རྩལ་འཕེལ་རྒྱས་ཀྱི་ཆེད་དུ་ཨ་སྒོར་ཐེར་འབུམ་ ༢༥༠ ($250 billion dollars ) བཀའ་འཁྲོལ་གནང་ཡོད་པ་དང་། ཁྲིམས་འཆར་དེ་ནི་གཙོ་བོ་ཨ་རིའི་གཞུང་གིས་དེང་དུས་ཚན་རིག་དང་འཕྲུལ་ལས་ལག་རྩལ་ཐོག་རྒྱ་ནག་ལ་ཁ་གཏད་དང་འགྲན་སྡུར་གྱི་ཆེད་དུ་གཏན་འབེབས་གནང་ཡོད།
ཐེངས་འདིའི་ཁྲིམས་འཆར་གྱི་སྡེ་ཚན་ཨང་ ༣༣༠༦ ནང་བོད་དང་འབྲེལ་བའི་སྲིད་བྱུས་ (SEC. 3306. POLICY WITH RESPECT TO TIBET) ཞེས་པའི་སྡེ་ཚན་ཞིག་འཁོད་ཡོད་པ་དང་། དེའི་ནང་ཨ་རིའི་སྲིད་འཛིན་གྱིས་ཨ་རིའི་གྲོས་ཚོགས་གོང་མའི་ལམ་སྟོན་དང་མོས་མཐུན་ཡོད་པའི་ཐོག་བོད་དོན་དམིགས་བསལ་འབྲེལ་མཐུད་པ་ཞིག་བསྐོ་བཞག་གནང་རྒྱུ་དང་། ཡང་ན་ཨ་རིའི་ཕྱི་སྲིད་ལྷན་ཁང་གི་དྲུང་ལས་ཀྱི་གནས་རིམ་ཚད་མཉམ་ཡོད་པའམ་དེ་ལས་མཐོ་བའི་ལས་བྱེད་ཅིག་བསྐོ་བཞག་གནང་རྒྱུ་ཡིན་པ་འཁོད་ཡོད་པ་མ་ཟད། ཨ་རིའི་གཞུང་གིས་ཁྲིན་ཏུའུ་གྲོང་ཁྱེར་དང་བོད་ཀྱི་རྒྱལ་ས་ལྷ་སར་ཨ་རིའི་གཞུང་གི་ཡན་ལག་གཞུང་ཚབ་ཁང་ཚུགས་མ་ཐུབ་པར་དུ་རྒྱ་ནག་གི་རྒྱལ་ས་པེ་ཅིན་དུ་ཡོད་པའི་ཨ་རིའི་གཞུང་ཚབ་ཁང་གི་ཆབ་སྲིད་སྡེ་ཚན་ནང་བོད་དང་འབྲེལ་བའི་སྡེ་ཚན་ཞིག་གསར་འཛུགས་དགོས་པ་འཁོད་ཡོད།
ཨ་རིའི་ཕྱི་སྲིད་ལྷན་ཁང་གི་དྲུང་ཆེས་པེ་ཅིན་དུ་ཡོད་པའི་ཨ་རིའི་གཞུང་ཚབ་ཁང་གི་ཆབ་སྲིད་སྡེ་ཚན་གྱི་བོད་དང་འབྲེལ་བའི་སྡེ་ཚན་དུ་ཨ་རིའི་མི་གཉིས་ལས་མི་ཉུང་བ་ཐད་ཀར་བསྐོ་གཞག་དང་། ས་གནས་ཀྱི་མི་གཅིག་ལས་མི་ཉུང་བ་བསྐོ་བཞག་གནང་དགོས་པ་འཁོད་ཡོད།
ཁྲིམས་འཆར་དེའི་ནང་ཕྱི་ལོ ༢༠༢༠ ལོའི་བོད་དོན་སྲིད་བྱུས་དང་རྒྱབ་སྐྱོར་གྱི་ཁྲིམས་འཆར་ (Tibetan Policy and Support Act of 2020) སྐོར་ནན་ཏན་གྱིས་གནད་དོན་འཁོད་ཡོད་པ་གཞན་ཞིག་ནི། ཨ་རིའི་ངོས་ནས་ཨ་རིའི་ཕྱི་སྲིད་ལྷན་ཁང་གི་དྲུང་ཆེར་ཨ་རིའི་མཐུན་ཕྱོགས་རྒྱལ་ཁབ་ཁག་དང་ལྷན་དུ་བོད་མིའི་ཆོས་ཕྱོགས་ཀྱི་དབུ་ཁྲིད་རྣམ་པ་ཚོར་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་མ་འོངས་ཡང་སྲིད་ངོས་འཛིན་ཞུ་ཕྱོགས་ཐད་རྒྱབ་སྐྱོར་དང་། རྒྱ་ནག་གིས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་མ་འོངས་ཡང་སྲིད་ངོས་འཛིན་ཐད་ཐེ་བྱུས་བྱེད་བཞིན་པར་ངོ་རྒོལ་གནང་དགོས་པའི་སྐུལ་འདེད་གནང་དགོས་པ་འཁོད་ཡོད།
ཁྲིམས་འཆར་དེའི་སྡེ་ཚན་ཨང་ ༣༣༠༧ ནང་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མ་འོངས་ཡང་སྲིད་དང་བོད་མི་ནང་པའི་ཆོས་དད་རང་དབང་སྐོར་འཁོད་པ་ལྟར་ན། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་གཞུང་ངམ་གཞུང་གཞན་པ་གང་རུང་ཞིག་གིས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་མ་འོངས་ཡང་སྲིད་ངོས་འཛིན་ཐད་ཐེ་བྱུས་བྱས་ཚེ་དེ་ནི་བོད་མི་དང་བོད་མི་ནང་པ་ཡོངས་ཀྱི་ཆོས་དད་རང་དབང་གི་ཐོབ་ཐང་ལོག་སྤྱོད་བྱས་པར་ངོས་འཛིན་ཁ་གསལ་བྱེད་དགོས་ཞེས་འཁོད་ཡོད།
ཕྱོགས་མཚུངས་ཁྲིམས་འཆར་དེའི་ནང་ཨ་རིའི་ཕྱི་སྲིད་ལྷན་ཁང་གི་དྲུང་ཆེས་ཨ་རིའི་མཐུན་ཕྱོགས་རྒྱལ་ཁབ་ཚོ་དང་ལྷན་དུ་བོད་མིའི་ཆོས་ཕྱོགས་ཀྱི་དབུ་ཁྲིད་ཚོར་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་ཡང་སྲིད་ངོས་འཛིན་ཐད་རྒྱབ་སྐྱོར་དང་། རྒྱ་ནག་གཞུང་གིས་ཁོང་ཚོར་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་ཡང་སྲིད་ངོས་འཛིན་ཞུ་རྒྱུའི་བདག་དབང་ཡོད་པའི་སྐོར་རྗོད་བཞིན་པར་ངོ་རྒོལ་གནང་རྒྱུ། དེ་བཞིན་རྒྱ་ནག་གཞུང་གིས་བོད་མི་ནང་པའི་ཆོས་དད་རང་དབང་ལ་ཐེ་བྱུས་བྱེད་བཞིན་པ་བཅས་ལ་ཨ་རི་དང་ཨ་རིའི་མཐུན་ཕྱོགས་རྒྱལ་ཁབ་ཚོས་ངོས་ལེན་གནང་རྒྱུ་མེད་པའི་ཐད་ཕྱག་ལས་གནང་དགོས་པ་འཁོད་ཡོད་པ་བཅས།།


text:
༄༅། །ཕྱི་ལོ་ ༢༠༡༩ ཟླ་ ༦ ཚེས་ ༨ ཉིན་རྡ་ས་མེག་གྷན་ (Club house) དུ་ཉིན་གྲངས་གསུམ་རིང་གི་བོད་ཀྱི་རྒྱལ་ཡོངས་མང་གཙོ་ཚོགས་པའི་ཚོགས་ཆེན་ཐེངས་བརྒྱད་པའི་མཇུག་སྡོམ་མཛད་སྒོ་ཞིག་ཚོགས་གནང་བ་དང་། མཛད་སྒོའི་སྐུ་མགྲོན་གཙོ་བོར་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅྰརྱ་ཡེ་ཤེས་ཕུན་ཚོགས་མཆོག་གདན་ཞུས་ལྟར་ཆེད་ཕེབས་གནང་ཡོད།
སྐབས་དེར་དཔལ་ལྡན་ཚོགས་གཞོན་མཆོག་གིས་གསུང་དོན། ཁ་སང་ཚོགས་འདུ་དབུ་འབྱེད་མཛད་སྒོའི་སྐབས་ལ་གྲོས་གཞི་དང་འབྲེལ་བའི་གྲོས་ཆོད་ཡག་པོ་ཞིག་ཡོང་རྒྱུར་ངས་གང་ཙམ་ཞུས་པ་ཡིན། བོད་རྒྱལ་ཁབ་ཉག་ཕྲ་བའི་དུས་ཚོད་འདིར་རྣམ་པ་ཚོས་འདས་པའི་ཉིན་གསུམ་རིང་གི་དུས་ཚོད་བཏང་ནས་སྤྱི་པའི་དོན་དུ་བགྲོ་གླེང་གནང་སྟེ་གྲོས་ཆོད་བཞག་ཡོད་པ་རེད། བྱས་ཙང་གྲོས་ཆོད་གང་བཞག་པ་རྣམས་ཕྱག་བསྟར་ཐུབ་པ་བྱེད་དགོས་པ་གལ་ཆེན་པོ་རེད། བོད་ནང་བོད་མི་རང་ལོ་ ༡༥ ཡན་ནས་ ༦༥ བར་གྱིས་བོད་ཀྱི་རྩ་དོན་ཆེད་སྐུ་ལུས་མེར་བསྲེགས་ཕུལ་བཞིན་ཡོད།
བོད་ཀྱི་རྒྱལ་ཡོངས་མང་གཙོ་ཚོགས་པར་མཚོན་ན། སྲིད་དོན་གྱི་ཚོགས་པ་ཞིག་གི་ངོ་བོ་ཡིན་པ་དང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་ཐུགས་རེ་བཞིན། བོད་ཀྱི་གཞོན་ནུ་ལྷན་ཚོགས་ཀྱི་འགན་འཛིན་ལྷན་ཚོགས་སོགས་ཚོགས་ཆེན་རིམ་པར་བཀའ་མོལ་བྱུང་རྗེས། བོད་ཀྱི་རྒྱལ་ཡོངས་མང་གཙོ་ཚོགས་པ་ (National Democratic Party of Tibet) ཞེས་པའི་ཐ་སྙད་དེ་ད་བར་སྲུང་སྐྱོབ་བྱས་ནས་ལོ་ངོ་ ༢༤ འགྲོ་གི་ཡོད།
འཛམ་གླིང་རྒྱལ་ཁབ་གཞན་ནང་མི་མང་གིས་མང་གཙོ་ཡར་རྩོད་ལེན་བྱས་པ་ཞིག་ཡིན་ཡང་། ང་ཚོར་མཚོན་ན། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་མར་མི་མང་ལ་གསོལ་སྩལ་གནང་བ་ཞིག་སྟེ། ད་ཆ་མང་གཙོ་དབུ་བརྙེས་ནས་ལོ་ངོ་ ༥༨ ལྷག་འགྲོ་གི་ཡོད་པ་མ་ཟད། བཙན་བྱོལ་ནང་སླེབས་ནས་ལོ་ངོ་ ༦༠ འགྲོ་གི་ཡོད། ཐོག་མར་བོད་ཀྱི་རྒྱལ་ཡོངས་མང་གཙོ་ཚོགས་པ་འགོ་འཛུགས་པའི་སྐབས་རྩ་ཁྲིམས་དང་། སྲིད་བྱུས་བསྒྲགས་གཏམ་ཟེར་བ་དེ་འདྲ་ཡོད་རེད། མི་རིགས་དང་འཐབ་རྩོད་ཀྱི་ཆེད་དུ་དམིགས་ཡུལ་ཞིག་ཡོད་རེད། ང་ཚོའི་འཐབ་རྩོད་ཀྱི་དམིགས་ཡུལ་དེ་བོད་མིའི་བདེན་མཐའ་གསལ་བར་བྱེད་རྒྱུ་ཡིན་པ་དང་། དེར་བོད་མིའི་སྒྲིག་འཛུགས་ལ་ཆ་བཞག་ན། སྤྱི་འཐུས་ལྷན་ཚོགས་ཀྱི་གཏན་ལ་ཕབ་པའི་གཉིས་སྨན་དབུ་མའི་ལམ་གྱི་སྲིད་བྱུས་ཐོག་ནས་མིང་དོན་མཚུངས་པའི་རང་སྲིད་རང་སྐྱོང་ཡོང་ཐབས་བྱེད་བཞིན་ཡོད། ཚོགས་པ་སོ་སོའི་ངོས་ནས་དམིགས་ཡུལ་གཞན་གཟུང་མི་ཆོག་པ་གང་ཡང་ཡོད་མ་རེད་ཅེས་སྤྱི་ནོར་༧གོང་ས་༧སྐྱབས་མགོན་མཆོག་གིས་བཀའ་གནང་ཡོད་རེད། སྒྲིག་འཛུགས་སོ་སོའི་ངོས་ནས་འཐབ་རྩོད་བྱེད་སྟངས་མ་འདྲ་བ་ཞིག་ཆགས་ཀྱི་ཡོད་ཀྱང་། མཐའ་མའི་དམིགས་ཡུལ་དེ་བོད་ནང་ལ་ལོག་རྒྱུ་དེ་ཆགས་ཀྱི་ཡོད་རེད།
སྲིད་དོན་ཚོགས་པར་ལྟ་གྲུབ་སྣ་ཚོགས་དགོས་ཀྱི་ཡོད་རེད། དེའི་ནང་གཙོ་བོ་དཔལ་འབྱོར་གྱི་ལྟ་གྲུབ་ཀྱི་སྣ་ཚོགས་དགོས་ཀྱི་ཡོད་རེད། ང་ཚོ་བོད་མིའི་སྒྲིག་འཛུགས་ཀྱི་བཅའ་ཁྲིམས་ལེའུ་གསུམ་པའི་དགོངས་དོན་གཞིར་བཟུང་བྱས་ན། མཐའ་གཉིས་སུ་མ་ལྷུངས་པ་ཞེས་ཟེར་དུས། མཐའ་གཅིག་ཏུ་སྤྱི་ཚོགས་རིང་ལུགས་མ་ཡིན་པ། མཐའ་གཅིག་ཏུ་མ་རྩ་རིང་ལུགས་མ་ཡིན་པ། མཐའ་གཅིག་ཏུ་གུ་ཡངས་རིང་ལུགས་མ་ཡིན་པ་ཞེས་ཡོད། རྒྱ་གར་གྱི་དཔལ་འབྱོར་སྲིད་བྱུས་ལྟ་བུ་མཉམ་བསྲེས་ (Mixed Economy) མ་ཡིན་པ། དེ་བཞིན་ཨ་རིའི་སྲིད་དོན་ཚོགས་པ་གཉིས་ཀྱི་ལྟ་གྲུབ་ཀྱང་མ་འདྲ་བ་རེད། ཨིན་ཇིའི་རྒྱལ་ཁབ་ནང་ལ་སྲིད་དོན་ཚོགས་པར་ཆ་བཞག་ན། ངལ་རྩོལ་པའི་སྲིད་དོན་ཚོགས་པ་དང་། རྙིང་ཞེན་ཅན་གྱི་སྲིད་དོན་ཚོགས་པ་སོགས་ལྟ་གྲུབ་སྣ་ཚོགས་ཡོད་རེད། གུ་ཡངས་ཅན་གྱི་ལྟ་གྲུབ་དེ་ཚང་མ་འདྲ་མཉམ་ཐོག་འགྲོ་རྒྱུ་དང་། སྤྱི་ཚོགས་ལ་ཕན་ཐོགས་ཡོད་པ། གཞུང་ནས་ལས་གཞི་མང་ཆེ་བ་མི་མང་ལ་སྤྲད་ནས་སྒེར་བདག་ཅན་དུ་བསྒྱུར་རྒྱུ། དཔེར་ན་རྒྱ་གར་ལྟ་བུར་མཚོན་ན། གནམ་ཐང་དང་། མེ་འཁོར། གློག་སོགས་ཀྱི་ལས་གཞི་ཚོར་གཉེར་བྱེད་མཁན་སྒེར་པ་ཁག་གིས་བྱེད་བཞིན་ཡོད་པ་རེད། སྤྱི་ཚོགས་རིང་ལུགས་ཀྱི་ལྟ་གྲུབ་ནང་ཡོངས་རྫོགས་གཞུང་ནས་བྱེད་དགོས་པ། དེང་སང་ཆབ་སྲིད་ལྟ་གྲུབ་ཚོགས་པ་གསར་ཤོས་ལྗང་ཁུའི་ཚོགས་པ་ (Green Party) ཞེས་ཁོར་ཡུག་སྲུང་སྐྱོབ་གལ་ཆེན་པོ་བརྩིས་པའི་ལྟ་གྲུབ་ཐོག་ནས་ཆབ་སྲིད་ཚོགས་པ་འཛུགས་ཡོད་པ་རེད། སུད་སི་རྒྱལ་ཁབ་ནང་ཆ་བཞག་ན། སོ་སོའི་ཆོས་ལུགས་གལ་ཆེར་ལྟ་གྲུབ་འཛིན་མཁན་ (Christian Democratic Party) ཆབ་སྲིད་ཚོགས་པ་ལྟ་བུ། བྱས་ཙང་བོད་ཀྱི་རྒྱལ་ཡོངས་མང་གཙོ་ཚོགས་པ་ཟེར་དུས་བོད་སྤྱི་ཡོངས་ལ་ཁྱབ་པའི་སྲིད་དོན་ཚོགས་པ་ (National Democratic Party of Tibet) ཞེས་པའི་ཐ་སྙད་དེ་གལ་གནད་ཅིག་རེད།
བྱས་ཙང་བོད་ཀྱི་རྒྱལ་ཡོངས་མང་གཙོ་ཚོགས་པ་དེ་སྲིད་དོན་ཚོགས་པ་ཞིག་ཡིན་པའི་ཆ་ནས་མང་གཙོའི་ཡོན་ཏན་རྣམས་མཁྱེན་པའི་ཐོག་ང་ཚོའི་སྤྱི་ཚོགས་ནང་མང་གཙོ་སྲ་བརྟན་དང་། ཚགས་ཚུད་ཡོང་རྒྱུར་འབད་བརྩོན་བྱ་རྒྱ་དེ་གནད་འགག་ཆེན་པོ་ཆགས་ཀྱི་ཡོད་རེད། རྒྱུན་ལས་གསར་པ་ཕེབས་མཁན་ཡོངས་ཀྱིས་ཕྱག་ལས་བབ་རླིང་བརྟན་གསུམ་གྱི་ཐོག་ནས་གནང་རྒྱུ་གལ་ཆེན་པོ་ཡིན་པ་བཅས་གསུངས་གནང་ཡོད་པ་བཅས། །


text:
༢༠༠༩ ཕྱི་ཟླ་ ༨ ཚེས་ ༦ རེས་གཟའ་ཕུར་བུ།
༄༅། །ཕྱི་ལོ་ ༢༠༠༩ ཟླ་ ༨ ཚེས་ ༦ ནས་ ༨ བར་སུད་སིའི་གྲོང་ཁྱེར་འཇི་ནི་ཝར་ཉིན་གསུམ་རིང་རྒྱལ་སྤྱིའི་ཞི་བསྒྲིགས་ཚོགས་ཆུང་ International Fellowship of Reconciliation དང་སུད་བོད་མཛའ་འབྲེལ་ཚོགས་པ་གཉིས་ནས་གོ་སྒྲིག་འོག་བོད་དོན་ཐོག་དམིགས་བསལ་ཚོགས་ཆེན་ཞིག་སྐོང་ཚོགས་གནང་བར་ས་གནས་མང་པོ་ཞིག་ནས་གནད་ཡོད་རྒྱ་བོད་སྐུ་ཚབ་གྲངས་ ༡༠༠ ལྷག་མཉམ་ཞུགས་གནང་ཀྱི་ཡོད་འདུག ཚོགས་བཅར་བ་རྣམས་ནི་རྩོམ་པ་པོ་དང་། མཁས་དབང་། དེ་བཞིན་ཁྲིམས་རྩོད་པ། ཆབ་སྲིད་མཁས་དབང་། གསར་འགོད་པ་བཅས་ཡིན་པ་དང་ཚོགས་ཆེན་དེའི་གྲོས་གཞི་གཙོ་བོ་གསུམ་ཡོད་པ་ནི། དང་པོ། རྒྱ་བོད་གཉིས་དབར་འབྲེལ་ལམ་ཡར་རྒྱས་གཏོང་ཕྱོགས་སྐོར། གཉིས་པ། རྒྱ་མི་རིགས་ངོས་ནས་བོད་དང་རྒྱ་ནག་གི་གནས་སྟངས་ངོས་འཛིན་ཡག་པོ་ཡོང་སླད་ཐབས་ལམ་གང་ཡོད་སྐོར། གསུམ་པ། མ་འོངས་པར་བོད་རྒྱའི་འབྲེལ་ལམ་ཡར་རྒྱས་གཏོང་ཕྱོགས་ལ་དགོངས་འཆར་གང་ཡོད་སྐོར་སོགས་ཀྱི་གནད་དོན་ཐད་གྲོས་བསྡུར་གནང་རྒྱུ་བཅས་ཡིན་པ་དང་། སུད་བོད་མཛའ་འབྲེལ་ཚོགས་པའི་ Dr. Tashe Thaktsang ལགས་ཀྱིས་གསུང་གསལ། ཚོགས་ཆེན་དེའི་ནང་རྒྱ་བོད་ཚོགས་མི་ཚང་མའི་འདོད་མོས་ལྟར་ཚུགས་ཐུབ་པ་བྱུང་བ་དང་། ཚོགས་ཆེན་དེ་བརྒྱུད་ནས་རྒྱ་བོད་ཀྱི་འབྲེལ་ལམ་ཟབ་ཏུ་འགྲོ་ཐུབ་པ་དང་ཨེ་ཤི་ཡའི་ནང་ཞི་བདེ་ཡོང་རྒྱུར་ཁེ་ཕན་ཆེན་པོ་ཡོང་ཐུབ་པ་ཞིག་རེད་ཅེས་གསུངས།
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཚོགས་ཆེན་དབུ་འཛུགས་བཀའ་སློབ་བཀའ་དྲིན་སྩལ་གནང་ཡོད། དེ་བཞིན་བཀའ་ཁྲི་མཁས་དབང་ཟམ་གདོང་རིན་པོ་ཆེ་མཆོག་ཀྱང་མཉམ་ཞུགས་གནང་ཡོད་པ་རེད། ཐེ་ཝན་དང་། ཨ་རི། ཉི་ཧོང་དེ་བཞིན་མཐོ་སློབ་འདྲ་མིན་གྱི་མཁས་དབང་བཅས་གྲངས་ ༨༠་ ནས་ ༩༠ མཉམ་ཞུགས་གནང་ཡོད་པའི་ནང་ནས་མང་ཆེ་བ་རྒྱ་རིགས་ཁོ་ན་ཡིན་སྟབས་རྒྱ་སྐད་ཤོད་མཁན་ཨ་རི་ནས་ཀུན་དགའ་བཀྲིས་ལགས་དང་། ཐེ་ཝན་བོད་གཞུང་དོན་གཅོད་། བཞུགས་སྒར་རྡ་ས་བཅས་ནས་སྐུ་ཚབ་ཕེབས་ཏེ་གྲ་སྒྲིག་གནང་བ་ཞིག་དང་། ཚོགས་ཆེན་དེར་རྒྱ་རིགས་གསར་འགོད་པ་མང་དག་ཅིིག་དང་། དེ་བཞིན་ BBC རྒྱ་ཡིག་སྡེ་ཚན་ནས་ཀྱང་ཕྱི་ཚེས་ ༦ ཉིན་༸མགོན་པོ་གང་ཉིད་ལ་དམིགས་བསལ་ལས་རིམ་ཞིག་ཀྱང་གནང་འཆར་ཡོད་པ་རེད། ཐེངས་འདིའི་ཚོགས་ཆེན་ནི་སྔར་དང་མི་འདྲ་བའི་གཞི་རྒྱ་ཆེ་བ་དང་། རྒྱ་མི་རིགས་དང་འབྲེལ་ལམ་ཡར་རྒྱས་གཏོང་ཕྱོགས་ནི་༸གོང་ས་མཆོག་གི་དགོངས་བཞེད་དང་བཙན་བྱོལ་བོད་གཞུང་གི་སྲིད་བྱུས་ཀྱང་ཡིན་པས་ཐེངས་དེའི་ཚོགས་ཆེན་ལ་མི་མང་མང་པོ་ཞིག་ནས་དོ་སྣང་ཤུགས་ཆེན་གནང་གི་ཡོད་སྐོར་སོགས་ཀྱི་གནས་བསྡུས་སུ།


text:
ལྕགས་ར་སྤྲུལ་སྐུ་སྐུ་ཕྲེང་བཞི་ པ་ངག་དབང་འཕྲིན་ལས་བཟང་པོ་ནི་འཕགས་པ་ལྷ་སྐུ་ཕྲེང་ བཞི་པའི་གཅུང་པོ་ཡིན། ༸པཎ་ཆེན་སྐུ་ཕྲེང་བཞི་པ་དང་། ཞི་བ་ལྷ་སྐུ་ཕྲེང་གཉིས་པ་སོགས་བླ་ཆེན་དུ་མའི་དྲུང་ ནས་ཆོས་གསན། དེ་བཞིན་༸པཎ་ཆེན་སྐུ་ཕྲེང་བཞི་ པའི་ས་ནས་བསྙེན་རྫོགས་ཀྱི་སྡོ མ་པ་བླངས། དེ་ནས་ཆབ་མདོ་བྱམས་པ་གླིང་གི་མཁན་རབས་བཅུ་བདུན་པའི་ ཁྲིར་ཕེབས་ནས་མཁན་པོ་ལོ་གཉིས་ མཛད། དེར་ཁོང་ནས་འཕགས་པ་ལྷ་སྐུ་ཕྲེང་ ལྔ་པ་རྗེས་སུ་བཟུང་། ཁམས་ཀྱི་ལྕགས་ར་དགོན་སོགས་དགོན་པ་ཁག་གཅིག་ གི་མཁན་པོ་ཡང་མཛད།
དཔྱད་གཞིའི་ཡིག་ཆ་ཁག།
Byams pa chos grags. N.d. Chab mdo byams pa gling gi gdan rabs. Chamdo: Chab mdo par 'debs bzo grwa par btab, pp. 270-271, 282, 285-288, 519.


text:
ཞི་ཅིན་ཕིང་གིས་མཚོ་སྔོན་དུ་རྟོག་ཞིབ་གནང་སྐབས་མི་དམངས་གཙོ་བོར་འཛིན་པ་རྒྱུན་འཁྱོངས་དང་བཅོས་བསྒྱུར་སྒོ་འབྱེད་གཏིང་ཟབ་ཏུ་སྤེལ་ཏེ། མཚོ་བོད་མཐོ་སྒང་གི་སྐྱེ་ཁམས་སྲུང་སྐྱོང་དང་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་དགོས་ཞེས་ནན་གྱིས་བསྟན།
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅིའམ་རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཀྲུའུ་ཞི་ཞི་ཅིན་ཕིང་གིས་མཚོ་སྔོན་དུ་རྟོག་ཞིབ་གནང་སྐབས། བློ་བརྟན་འགྱུར་མེད་སྒོས་ཏང་ཀྲུང་དབྱང་གི་འཐབ་ཇུས་བཀོད་སྒྲིག་དོན་འཁྱོལ་བྱས་ཏེ། འཕེལ་རྒྱས་གསར་བའི་འདུ་ཤེས་ཆ་ཚང་ཞིང་ཡང་དག་པ་དང་། ཕྱོགས་ཡོངས་ནས་དོན་འཁྱོལ་བྱེད་པ་དང་། མི་དམངས་གཙོ་བོར་འཛིན་པ་རྒྱུན་འཁྱོངས་བྱེད་པ། བརྟན་བརླིང་ཁྲོད་འཕེལ་རྒྱས་བརྩོན་པའི་སྤྱིའི་དགོངས་གཞི་རྒྱུན་བསྐྱངས་ཏེ། བཅོས་བསྒྱུར་སྒོ་འབྱེད་གཏིང་ཟབ་ཏུ་སྤེལ་བ་དང་། རིམས་ནད་སྔོན་འགོག་ཚོད་འཛིན་དང་དཔལ་འབྱོར་སྤྱི་ཚོགས་འཕེལ་རྒྱས་གཅིག་གྱུར་འཆར་འགོད་བྱས་ནས། འཕེལ་རྒྱས་དང་བདེ་འཇགས། འགག་སྒྲོལ་དཀའ་སེལ། གསར་འབྱེད་གསར་སྐྲུན་བཅས་གཅིག་གྱུར་འཆར་འགོད་བྱས་ཏེ། མཚོ་བོད་མཐོ་སྒང་གི་སྐྱེ་ཁམས་སྲུང་སྐྱོང་དང་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་བར་མུ་མཐུད་དུ་གྲུབ་འབྲས་གསར་བ་ལེན་པ་དང་། འབད་བརྩོན་ལྷོད་མེད་ཀྱིས་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པར་མཚོ་སྔོན་གྱི་ལེའུ་རྩོམ་དགོས་ཞེས་ནན་གྱིས་བསྟན།
ཟླ6པའི་ཚེས7ཉིན་ནས་ཚེས9ཉིན་བར། ཞི་ཅིན་ཕིང་མཚོ་སྔོན་ཞིང་ཆེན་གྱི་ཏང་ཨུའི་ཧྲུའུ་ཅི་ཝང་ཅན་ཅུན་དང་ཧྲིན་ཀྲང་ཞིན་ཁྲང་ཞིང་གི་ཕེབས་རོགས་འོག སྔ་གཞུག་ཏུ་ཟི་ལིང་གྲོང་ཁྱེར་དང་མཚོ་བྱང་བོད་རིགས་རང་སྐྱོང་ཁུལ་སོགས་ས་ཁུལ་དུ་བསྐྱོད་དེ། ཁེ་ལས་དང་སྡེ་ཁུལ། རང་བྱུང་སྲུང་སྐྱོང་ས་ཁུལ། ཞིང་སྡེ་བཅས་སུ་རྟོག་ཞིབ་གནང་།
ཚེས7ཉིན་གྱི་ཕྱི་དྲོར། ཞི་ཅིན་ཕིང་གིས་ཟི་ལིང་གྲོང་ཁྱེར་མཁར་དཀྱིལ་ཁུལ་དུ་གནས་པའི་མཚོ་སྔོན་ཧྲིན་ཡོན་ས་གདན་སྡེ་ཚོགས་ཚད་ཡོད་ཀུང་སི་རུ་རྟོག་ཞིབ་གནང་། ཞི་ཅིན་ཕིང་གིས་ཐོན་སྐྱེད་འཁོར་ཁང་དུ་རྒྱུ་ཆ་དང་ཐོན་སྐྱེད་བཟོ་རིམ། ཐོན་རྫས་འགྲེམ་སྟོན་བཅས་ལ་གཟིགས་ཞིབ་གནང་སྐབས། རྒྱལ་ཁབ་རིམ་པའི་གཟུགས་འདས་ཤུལ་བཞག་རིག་གནས་རྒྱ་ཡག་བོད་ལུགས་ས་གདན་ལག་ཤེས་བསླས་འཐག་ལག་རྩལ་ཀྱི་སྲུང་སྐྱོང་དང་རྒྱུན་འཛིན་ལ་རྒྱུས་ལོན་གནང་སྟེ། ཁེ་ལས་ཀྱིས་ས་གནས་མང་ཚོགས་ཀྱི་ལས་ཞུགས་དང་ཡོང་འབབ་འཕར་བར་སྣེ་ཁྲིད་བྱེད་པའི་ཕྱོགས་ལ་ཁས་ལེན་གང་ལེགས་གནང་ཞིང་། ཁོང་གིས་ཁེ་ལས་ཀྱི་ཞིབ་བཤེར་དང་ཇུས་འགོད་སྡེ་ཁག་ནས་ཐོན་རྫས་རྡར་ཤན་ཚད་ལེན་ཚོད་ལྟ་དང་། ཐོན་རྫས་ཇུས་འགོད་དཔེ་དབྱིབས་བཅས་ལ་གཟིགས་ཞིབ་ནན་ཏན་གནང་སྟེ། ཐོན་རྫས་ཀྱི་ཚོང་ལམ་དང་ཁེ་ལས་ཀྱི་གསར་སྐྲུན་འཕེལ་རྒྱས་གནས་ཚུལ་ལ་འདྲི་རྟོག་གནང་། ཞི་ཅིན་ཕིང་གིས་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་བར་ཆེས་ཁྱད་ཆོས་ལྡན་པའི་ཐོན་ལས་དང་ཆེས་གསོན་ཤུགས་ལྡན་པའི་ཁེ་ལས་སྐྱོང་མཁས་པ་དང་། ཁྱད་ལྡན་ཐོན་ལས་ལ་བརྟེན་ནས་སྤུས་ལེགས་ཁེ་ལས་གསོ་སྐྱོང་བྱེད་པ་དང་ཁེ་ལས་འཕེལ་རྒྱས་ཀྱིས་ཐོན་ལས་མཐོར་འདེགས་ལ་སྣེ་ཁྲིད་བྱེད་དགོས་ཤིང་། མཚོ་སྔོན་གྱིས་ཁྱད་ལྡན་ཐོན་ལས་འཕེལ་རྒྱས་སུ་གཏོང་བར་ནུས་པ་འདོན་ས་མང་བ་དང་མདུན་ལམ་ཡང་ཆེན་པོ་ཡོད་པས། དམངས་གཉེར་ཁེ་ལས་འཕེལ་རྒྱས་ཀྱི་སྲིད་ཇུས་ཁོར་ཡུག་ཧུར་ཐག་གིས་བསྟོད་སྐུལ་དང་རྒྱབ་སྐྱོར། སྣེ་ཁྲིད་བཅས་བྱེད་པ་དང་། ཁེ་ལས་གསར་སྐྲུན་ཞབས་ཞུ་མ་ལག་མགྱོགས་མྱུར་སྒོས་འཐུས་ཚང་དུ་བཏང་སྟེ། ཁེ་ལས་ཀྱིས་ཚན་རྩལ་གསར་གཏོད་ཕྱོགས་ཀྱི་དངུལ་གཏོང་ཇེ་མང་དུ་གཏོང་བར་སྐུལ་མ་གནང་སྟེ། སྲོལ་རྒྱུན་ལག་རྩལ་དང་དེང་རབས་ལག་རྩལ་གྱི་ཟུང་འབྲེལ་དམ་ཚགས་ལ་སྐུལ་འདེད་བཏང་སྟེ། ཁེ་ལས་ཀྱི་ལྟེ་བའི་འགྲན་རྩོད་ནུས་ཤུགས་ལ་ཤུགས་སྣོན་དགོས། ཐོན་ལས་སྐྱེད་སྲིང་དང་ཁེ་ལས་འཕེལ་རྒྱས་དེ་མང་ཚོགས་ལས་ཞུགས་དང་གྲོང་གསེབ་དར་སྤེལ། མི་རིགས་མཐུན་སྒྲིལ་བཅས་སྔར་ལས་ལྷག་པར་གཅིག་གྱུར་བྱས་ཏེ། ཕན་ཚུན་སྐུལ་འདེད་དང་ཕན་ཚུན་སྤེལ་རེས་བྱེད་དགོས་ཞེས་ནན་གྱིས་བསྟན།
དེའི་རྗེས་སུ། ཞི་ཅིན་ཕིང་ཟི་ལིང་གྲོང་ཁྱེར་མཁར་ནུབ་ཁུལ་ཝུན་ཧུའེ་ལམ་ཝུན་ཐིན་སྲང་ལམ་སྡེ་ཁུལ་དུ་ཕེབས་ནས། གཞི་རིམ་ཏང་འཛུགས་སྐྱོང་ལ་ཤུགས་སྣོན་པ་དང་། གཞི་རིམ་བཅོས་སྐྱོང་འཐུས་ཚང་དུ་གཏོང་བ། མི་རིགས་མཐུན་སྒྲིལ་ཡར་ཐོན་ལ་སྐུལ་འདེད་བཅས་ཀྱི་ལས་དོན་སྙན་ཞུ་ལ་གསན་པ་དང་ཆབས་ཅིག ཡུལ་དངོས་སུ་ལས་སྒྲུབ་མང་ཚོགས་དང་གླེང་མོལ་གནང་། ཞི་ཅིན་ཕིང་སྔ་རྗེས་སུ་སྡེ་ཁུལ་གྱི་ཡིག་རིས་ཁང་དང་། བདེ་སྐྱིད་ཟ་ཁང་། ལུས་གསོ་སྨན་བཅོས་ཁང་། ཞབས་བྲོ་ཁང་། དཔེ་གཟིགས་ཁང་བཅས་སུ་ཕེབས་ནས། ལས་འཁྱུར་ངལ་གསོ་པས་ཡིག་རིས་སྦྱོང་བརྡར་དང་གླུ་གཞས་སྦྱོང་བརྡར་ལ་གཟིགས་ཞིབ་གནང་སྟེ། སྡེ་ཁུལ་གྱིས་རྒན་རྒོན་ལ་བཟའ་བཏུང་དང་བདེ་ཐང་ཞབས་ཞུ་མཁོ་འདོན་བྱེད་ཚུལ་དང་། གཞོན་ནུ་ལོ་ཆུང་ལ་སྤྱི་ཕན་རང་བཞིན་གྱི་སློབ་ཕྱིའི་མངགས་བཅོལ་ཞབས་ཞུ་མཁོ་འདོན་བྱེད་པ་སོགས་ཀྱི་གནས་ཚུལ་ལ་རྒྱུས་ལོན་གཏིང་ཟབ་གནང་། སྡེ་ཁུལ་གྱི་ཐང་ཆེན་དུ་ཞི་ཅིན་ཕིང་གིས་མང་ཚོགས་དང་བྱམས་བརྩེའི་ངང་གླེང་མོལ་གནང་། ཁོང་གིས་སྡེ་ཁུལ་ནི་མི་རིགས་མཐུན་སྒྲིལ་ཡར་ཐོན་གྱི་འཐབ་ས་གལ་ཆེན་དུ་བརྩིས་ནས་མི་རིགས་ཁག་གི་མི་དམངས་ལག་གདང་སྦྲེལ་བ་དང་གཅིག་སེམས་གཅིག་སྦྲེལ་གྱི་སྲོལ་རྒྱུན་བཟང་པོ་དར་སྤེལ་བཏང་སྟེ། མཉམ་དུ་མི་རིགས་མཐུན་སྒྲིལ་ཁྱིམ་ཚང་གཅིག་ལྟར་བརྩེ་བའི་འཆམ་མཐུན་ཁྱིམ་གཞིས་བསྐྲུན་དགོས་ལ། སྡེ་ཁུལ་བཅོས་སྐྱོང་ལེགས་པོ་བྱེད་ཐུབ་མིན་གྱི་འགག་རྩ་ནི་གཞི་རིམ་ཏང་རྩ་འཛུགས་དང་རྒྱ་ཆེའི་ཏང་ཡོན་ལ་རག་ལས་ཡོད་པས། གཞི་རིམ་ཏང་རྩ་འཛུགས་ཀྱི་བཙན་རྫོང་སྔར་ལས་འཛུགས་སྐྲུན་ལེགས་པོ་བྱེད་པ་དང་། སྡེ་ཁུལ་གྱི་ཏང་ཡོན་དང་ལས་བྱེད་པའི་གདོང་ལེན་དཔེ་སྟོན་གྱི་ནུས་པ་འདོན་སྤེལ་གང་ལེགས་བྱེད་དགོས། གཞི་རིམ་ཏང་རྩ་འཛུགས་ཀྱིས་མགོ་ཁྲིད་པའི་གཞི་རིམ་མང་ཚོགས་ཀྱི་རང་སྐྱོང་ལམ་སྲོལ་འཐུས་ཚང་དུ་གཏོང་བ་དང་། སྡེ་ཁུལ་གྱི་ལས་དོན་གནད་ལ་འཁེལ་བར་བསྒྲུབས་ནས་མང་ཚོགས་ཀྱིས་སེམས་ཁྲལ་བྱེད་པའི་དོན་དག་རེ་རེ་བཞིན་སྒྲུབ་པའི་གོ་རིམ་ཁྲོད་མང་ཚོགས་ཀྱི་ཐོབ་སྣང་དང་སྐྱིད་སྣང་། བདེ་སྣང་བཅས་མཐོར་འདེགས་སུ་གཏོང་དགོས་ལ། ཏང་གི་ཐོག་མའི་བསམ་འདུན་དང་འགན་འཁྲི་ཡིད་ལ་བརྟན་པོར་བཅངས་ནས་མི་དམངས་ཀྱི་འཚོ་བ་སྔར་བས་བདེ་སྐྱིད་ཡོང་བར་འབད་འཐབ་ལྷོད་མེད་བྱེད་དགོས་པར་བསྟན།
ཚེས8ཉིན། ཞི་ཅིན་ཕིང་མཚོ་བྱང་བོད་རིགས་རང་སྐྱོང་ཁུལ་རྐང་ཚ་རྫོང་དུ་རྟོག་ཞིབ་གནང་བར་ཕེབས། ཐོག་མར་ཁོ་རང་མཚོ་སྔོན་པོའི་ཁེ་རམ་ཐང་དུ་ཕེབས་ནས་མཚོ་སྔོན་ཞིང་ཆེན་གྱིས་མདོ་ལ་རི་བོ་ས་ཁུལ་དང་མཚོ་སྔོན་པོའི་སྐྱེ་ཁམས་ཁོར་ཡུག་སྲུང་སྐྱོང་ལ་ཤུགས་བསྣན་པའི་གནས་ཚུལ་གྱི་ངོ་སྤྲོད་ལ་གསན་པ་དང་། དེ་རྗེས་ཁོང་ཉིད་ཤིང་གི་ཁྱམས་ལམ་བརྒྱུད་དེ་རྐང་ཐང་གིས་གཟིགས་ཞིབ་ལ་ཕེབས་ནས། དེ་གའི་ཡངས་ཤིང་རྒྱ་ཆེ་བའི་མཚེའུ་དང་། དྭངས་ཤིང་གཙང་བའི་ཆུ་བོ། རང་དབང་གིས་འཕུར་ལྡིང་བྱེད་པའི་ཆུ་བྱ་བཅས་ལ་གཟིགས་སྐབས། ཞི་ཅིན་ཕིང་གིས་མཚོ་སྔོན་པོའི་སྐྱེ་ཁམས་སྲུང་སྐྱོང་དང་ཁོར་ཡུག་བཅོས་སྐྱོང་ཐད་ཐོབ་པའི་གྲུབ་འབྲས་ནི་ལས་སླ་པོ་ཞིག་མིན་པས་སྔར་བས་གཅེས་སྤྲས་ལེགས་པོ་བྱས་ཏེ་རྒྱུན་ཆད་མེད་པར་སྲ་བརྟན་དང་རྒྱ་སྐྱེད་དགོས་པ་དང་། སྐྱེ་ཁམས་ནི་ང་ཚོའི་རྩ་ཆེའི་ཐོན་ཁུངས་དང་རྒྱུ་ནོར་ཡིན། རྒྱལ་ཁབ་ཀྱི་སྐྱེ་ཁམས་འཐབ་ཇུས་དོན་འཁྱོལ་ལེགས་པོ་བྱས་ནས་གཙང་གསུམ་འབྱུང་ཡུལ་སོགས་རྒྱལ་ཁབ་སྤྱི་གླིང་ལམ་ལུགས་ཚོད་ལྟའི་ཉམས་མྱོང་ཕྱོགས་སྡོམ་བྱས་ཏེ། རྒྱལ་ཁབ་སྤྱི་གླིང་གཙོ་བོར་བྱེད་པ་དང་། རང་བྱུང་སྲུང་སྐྱོང་ཁུལ་རྨང་གཞིར་བྱེད་པ། རང་བྱུང་སྤྱི་གླིང་སྣ་ཚོགས་ཁ་གསབ་ཏུ་བྱེད་པ་བཅས་ཀྱི་རང་བྱུང་སྲུང་སྐྱོང་ཁུལ་གྱི་མ་ལག་མགྱོགས་མྱུར་ངང་བསྐྲུན་ནས་རང་བྱུང་སྐྱེ་ཁམས་སྲུང་སྐྱོང་ལེགས་པོ་དང་། རང་བྱུང་ཐོན་ཁུངས་སྲུང་སྐྱོང་ལེགས་པོ། སྐྱེ་དངོས་སྣ་མང་རང་བཞིན་སྲུང་སྐྱོང་ལེགས་པོ་བཅས་བྱེད་དགོས་པ་ནན་གྱིས་བསྟན།
འོམ་ཆུ་གྲོང་རྡལ་དཀོན་ལོ་གོང་མ་སྡེ་བ་ནི་འབྲོག་ཁྱིམ་གཅིག་བསྡུས་ངང་བཀོད་སྒྲིག་བྱས་པའི་སྡེ་གསར་ཞིག་ཡིན་པ་དང་། 2017ལོར་ནོར་ལུག་གསོ་ཚགས་ལས་རིགས་སོགས་ཐོན་ལས་ལ་བརྟེན་ནས་སྡེ་བ་ཡོངས་དབུལ་ཐར་བྱུང་ཡོད། བློ་མཐུན་ཞི་ཅིན་ཕིང་གནས་དེར་ཕེབས་པ་ན། བོད་རིགས་འབྲོག་པ་བསོད་ནམས་ཚེ་རིང་གིས་བཟའ་མི་ཡོངས་སྣེ་ཁྲིད་དེ་ལྷག་སེམས་འཁོལ་བའི་ངང་སྤྱི་ཁྱབ་ཧྲུའུ་ཅི་ཞི་ཅིན་ཕིང་ཁྱིམ་དུ་བསུས་ཤིང་དྲི་མེད་ཁ་བཏགས་ཕུལ། ཞི་ཅིན་ཕིང་ཁྱིམ་དུ་ཕེབས་ནས་གཞིས་ཁྱིམ་ཕྱི་ནང་ལ་ཞིབ་ཚགས་ཀྱིས་གཟིགས་རྗེས་ཁྱིམ་མི་གང་བོ་དང་མཉམ་དུ་གླེང་མོལ་མཛད། བསོད་ནམས་ཚེ་རིང་གིས་བཤད་རྒྱུར་འབྲོག་པའི་འཚོ་བར་བདེ་སྐྱིད་ལྡན་པ་ནི་ཏང་གི་སྲིད་ཇུས་བཟང་བོའི་བཀའ་དྲིན་ཡིན་པས། སེམས་གཏིང་ནས་གུང་ཁྲན་ཏང་ལ་བཀའ་དྲིན་ཞུས་པ་ཡིན་ལ་སྤྱི་ཁྱབ་ཧྲུའུ་ཅི་ལ་བཀའ་དྲིན་ཞུས་པ་ཡིན་ཟེར། ཞི་ཅིན་ཕིང་གིས་ད་ལོ་ནི་ཀྲུང་གོ་གུང་ཁྲན་ཏང་དབུ་བརྙེས་ནས་ལོ་འཁོར100ལོན་པའི་དུས་ཡིན་པ་དང་ང་ཚོའི་ཏང་འཕེལ་རྒྱས་དང་སྟོབས་ཆེན་དུ་གྱུར་བ་ལས་སླ་བོ་ཞིག་མིན་ལ་སྲིད་དབང་བཙུགས་པའང་ལས་སླ་བོ་ཞིག་མིན་པ་མ་ཟད། ཀྲུང་གོ་གསར་བ་འཛུགས་སྐྲུན་བྱེད་པ་ནི་དེ་བས་ལས་སླ་མོ་ཞིག་མིན། མང་ཚོགས་ཀྱིས་ཀྲུང་གོ་གུང་ཁྲན་ཏང་ལ་སྙིང་ཐག་པ་ནས་རྒྱབ་སྐྱོར་བྱེད་པ་ནི་ཀྲུང་གོ་གུང་ཁྲན་ཏང་གིས་ཐོག་མཐའ་བར་གསུམ་དུ་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བ་དང་། མི་རིགས་སོ་སོར་བདེ་སྐྱིད་བསྐྲུན་པས་ཡིན་ཞེས་བསྟན།
བསོད་ནམས་ཚེ་རིང་གི་ཁྱིམ་ནས་ཕྱིར་ཕེབས་སྐབས། ཡུལ་མི་ཚོས་སྤྱི་ཁྱབ་ཧྲུའུ་ཅི་མཐོང་ནས་སྤྲོ་སེམས་ཆེན་པོས་ལམ་འགྲམ་དུ་ལངས་ཏེ་སྤྱི་ཁྱབ་ཧྲུའུ་ཅིར་འཚམས་འདྲི་ཞུས། ཞི་ཅིན་ཕིང་གིས་སེམས་འགུལ་ཐེབས་པའི་ངང་ཡུལ་མི་སྤུན་ཟླ་ཚོས་བདེ་སྐྱིད་ཀྱི་འཚོ་བ་རོལ་ཐུབ་པ་མཐོང་སྐབས། ང་རང་སེམས་སྤྲོ་ཞིང་བློ་བདེ་བར་གྱུར་ཞེས་གསུངས། ང་ཚོས་མུ་མཐུད་དུ་འབད་འཐབ་བྱས་ནས་ཀྲུང་གོ་གསར་པ་དབུ་བརྙེས་ནས་ལོ་འཁོར100ལོན་པའི་སྐབས་སུ། ཀྲུང་ཧྭ་མི་རིགས་སྔར་ལས་ཞུམ་མེད་སྟོབས་ལྡན་ངང་འཛམ་གླིང་མི་རིགས་ཀྱི་ཁྲོད་དུ་འགྱིང་ངེར་ལངས་ཐུབ་པ་བྱེད་དགོས། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པར་མི་རིགས་གཅིག་ཀྱང་ཆད་ལུས་བྱེད་མི་རུང་ལ། ཀྲུང་ཧྭ་མི་རིགས་ཀྱི་ཁྱིམ་ཚང་ཆེན་མོའི་ནང་ཚང་མ་སེ་འབྲུའི་འབྲུ་གུ་ལྟར་དམ་པོར་འཁྱུད་ནས་མཛའ་བརྩེ་དང་འཆམ་མཐུན་ངང་ཕན་ཚུན་རོགས་རེས་བྱས་ཚེ། གཞི་ནས་མི་རིགས་བསྐྱར་དར་གྱི་རླབས་ཆེན་ཕུགས་འདུན་མངོན་འགྱུར་བྱེད་ཐུབ་པ་དང་མི་རིགས་མཐུན་སྒྲིལ་ཡར་ཐོན་གྱི་མེ་ཏོག་གཞི་ནས་ཉམས་དམས་སུ་འགྲོ་མི་སྲིད་ཅེས་གསུངས་རྗེས། ཞི་ཅིན་ཕིང་གིས་ཚང་མར་བཀྲ་ཤིས་བདེ་ལེགས་ཀྱི་སྨོན་འདུན་ཞུས།
ཚེས9ཉིན་གྱི་སྔ་དྲོར། ཞི་ཅིན་ཕིང་གིས་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ལས་དོན་སྙན་ཞུར་གསན་སྐབས། མཚོ་སྔོན་གྱི་ལས་དོན་སོ་སོར་ཐོབ་པའི་གྲུབ་འབྲས་ལ་ཁས་ལེན་གང་ལེགས་གནང་བ་མ་ཟད། མཚོ་སྔོན་གྱི་མི་རིགས་ཁག་གི་ལས་བྱེད་མང་ཚོགས་ཀྱིས་གསར་འབྱེད་གསར་སྐྲུན་དང་འགན་འཁུར་དངོས་སྒྲུབ་བྱས་ཏེ་གཡུར་ཟའི་གྲུབ་འབྲས་ལ་བརྟེན་ནས་ཏང་དབུ་བརྙེས་ནས་ལོ་འཁོར100ལོན་པར་རྟེན་འབྲེལ་ཞུ་དགོས་པའི་བླང་བྱ་བཏོན།
ཞི་ཅིན་ཕིང་གིས་འཕེལ་རྒྱས་ཀྱི་དུས་མཚམས་གསར་པར་སླེབས་པ་དང་འཕེལ་རྒྱས་ཀྱི་འདུ་ཤེས་གསར་པ་ལག་ལེན་མཐར་ཕྱིན་བྱེད་པ། འཕེལ་རྒྱས་ཀྱི་རྣམ་པ་གསར་སྐྲུན་བྱེད་པར་མཚོ་སྔོན་གྱི་སྐྱེ་ཁམས་བདེ་འཇགས་ཀྱི་གོ་གནས་དང་། རྒྱལ་ཁབ་མངའ་ཁོངས་བདེ་འཇགས་ཀྱི་གོ་གནས། ཐོན་ཁུངས་དང་ནུས་རྒྱུའི་བདེ་འཇགས་ཀྱི་གོ་གནས་བཅས་ནི་དེ་བས་གལ་ཆེན་དུ་གྱུར་ཡོད་པ་དང་། རྒྱལ་ཁབ་མངའ་ཁོངས་བར་མཐོངས་གསར་སྤེལ་སྲུང་སྐྱོང་གི་རྣམ་པ་ཇེ་ལེགས་སུ་བཏང་སྟེ་ལྗང་མདོག་ཐཱན་ཉུང་གི་འཕེལ་རྒྱས་མཐའ་འཁྱོངས་ཀྱིས་དོན་དངོས་ཟུང་འབྲེལ་བྱེད་པ་དང་། དགེ་སྤེལ་སྐྱོན་སྤོང་བྱས་ཏེ་ས་གནས་ཀྱི་ཁྱད་ཆོས་ལྡན་པའི་སྤུས་ཚད་མཐོ་བའི་འཕེལ་རྒྱས་ཀྱི་བགྲོད་ལམ་སྟེང་བསྐྱོད་དགོས་པ་དང་། མཐོ་སྒང་གི་ཐུན་མོང་མ་ཡིན་པའི་ཐོན་ཁུངས་ཀྱི་སྤུས་ཚད་གཞིར་བཟུང་སྟེ། ཧུར་ཐག་སྒོས་གསར་དར་ཐོན་ལས་གསོ་སྤེལ་བྱེད་པ་དང་འཛམ་གླིང་རིམ་པའི་ཚྭ་མཚོའི་ཐོན་ལས་རྟེན་གཞི་འཛུགས་སྐྲུན་བྱེད་པའི་གོམ་ཁ་ཇེ་མགྱོགས་སུ་གཏོང་བ། རྒྱལ་ཁབ་ཀྱི་ནུས་ཁུངས་གཙང་མའི་ཐོན་ལས་ཀྱི་མཐོ་ས་གསར་སྐྲུན་དང་། རྒྱལ་སྤྱིའི་སྐྱེ་ཁམས་ཡུལ་སྐོར་བྱ་ཡུལ་དང་ལྗང་མདོག་སྐྱེ་ལྡན་གྱི་ཞིང་ཕྱུགས་ཐོན་རྫས་ཕྱིར་གཏོང་བྱེད་ཡུལ་བཅས་གསར་སྐྲུན་བྱེད་དགོས། ཚན་རྩལ་ལམ་ལུགས་དང་སྒྲིག་སྲོལ་བསྒྱུར་བཅོས་ཇེ་མགྱོགས་སུ་གཏོང་བ་དང་། ཚན་རྩལ་གསར་གཏོད་ལ་རྒྱབ་སྐྱོར་དང་གྲུབ་འབྲས་གཞན་སྒྱུར་བྱེད་ཤུགས་ཇེ་ཆེར་གཏོང་བ། གསར་གཏོད་ཅན་གྱི་ཤེས་ལྡན་མི་སྣ་གསོ་སྐྱོང་ཇེ་མགྱོགས་སུ་གཏོང་བ། གསར་གཏོད་ཀྱི་གསོན་ཤུགས་སྐུལ་སློང་བཅས་བྱ་དགོས་པ་དང་། དུས་རབས་གསར་བའི་ནང་ཏང་ཀྲུང་དབྱང་གིས་ནུབ་རྒྱུད་གསར་སྤེལ་ཆེན་མོར་སྐུལ་འདེད་གཏོང་བའི་གནས་བབ་གསར་པ་ཆགས་པ་དང“རྒྱུད་གཅིག་ལམ་གཅིག”གི་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་རྒྱུའི་སྐོར་གྱི་འཐབ་ཇུས་བཀོད་སྒྲིག་ལག་ལེན་མཐར་ཕྱིན་བྱས་ཏེ། འབྲི་ཆུའི་དཔལ་འབྱོར་རྒྱུད་ཀྱི་འཕེལ་རྒྱས་དང་རྨ་ཆུའི་རྒྱུད་ཀྱི་སྐྱེ་ཁམས་སྲུང་སྐྱོང་། སྤུས་ཚད་མཐོ་བའི་འཕེལ་རྒྱས་སོགས་ས་ཁོངས་ཀྱི་འཐབ་ཇུས་གལ་ཆེན་དང་རང་འགུལ་ངང་སྦྲེལ་མཐུད་བྱས་ནས། དཔལ་འབྱོར་འཕེལ་རྒྱས་ཀྱི་ནང་རྐྱེན་སྒུལ་ཤུགས་ཆེ་རུ་གཏོང་དགོས། རིམ་པ་སོ་སོའི་ཏང་ཨུ་དང་ལྷག་པར་དུ་འགན་ཁུར་བློ་མཐུན་གཙོ་བོས་ཆབ་སྲིད་ཀྱི་འགན་འཁྲི་འཁུར་དགོས་པ་མ་ཟད། ནོར་སྲིད་དང་ཁྲལ་བསྡུ། རྩིས་བཤེར་སོགས་ཀྱི་ལས་དོན་གཅིག་གྱུར་སྒོས་ལེགས་པོར་སྒྲུབ་ཏེ། ནོར་སྲིད་དཔལ་འབྱོར་གྱི་སྒྲིག་ལམ་ནན་མོར་འཛིན་པ་བཅས་ཕྱོགས་སོ་སོའི་མ་དངུལ་དོ་དམ་དང་བེད་སྤྱོད་ལེགས་པོ་བྱས་ཏེ། དངུལ་རྩའི་ཉེན་ཁ་སྔོན་འགོག་ཏན་ཏིག་བྱེད་པ་དང་། ནོར་སྲིད་དང་དཔལ་འབྱོར་ལས་དོན་ཕྱོགས་ནས་ཏང་ཀྲུང་དབྱང་གི་ནོར་སྲིད་དཔལ་འབྱོར་བྱ་བའི་རྩ་དོན་སྲིད་ཇུས་དང་བྱ་བའི་བཀོད་སྒྲིག་ནན་ཏན་སྒོས་ལག་བསྟར་བྱས་ཏེ། ཐབས་ཆག་གི་འཚོ་བ་རོལ་བའི་བླང་བྱ་དངོས་འབེབས་བྱེད་དགོས་ཞེས་བསྟན།
ཞི་ཅིན་ཕིང་གིས་མཚོ་སྔོན་གྱི་སྐྱེ་ཁམས་ཁོར་ཡུག་སྲུང་སྐྱོང་ལེགས་པོ་བྱ་རྒྱུ་ནི“རྒྱལ་ཁབ་ཀྱི་དོན་ཆེན་ཡིན”ཞེས་གསུང་བ་དང་། རི་སྔོ་ཆུ་དྭངས་ནི་གསེར་རི་དངུལ་རིའི་འདུ་ཤེས་བརྟན་པོར་བཙུགས་ནས་སའི་གོ་ལའི་སྣེ་གསུམ་པའི་སྐྱེ་ཁམས་སྲུང་སྐྱོང་ལེགས་པོ་བྱེད་དགོས་ལ། གཙང་གསུམ་འབྱུང་ཡུལ་སྲུང་སྐྱོང་བྱ་རྒྱུ་ནི་མཚོ་སྔོན་གྱི་སྐྱེ་ཁམས་དཔལ་ཡོན་འཛུགས་སྐྱོང་གི་ལས་དོན་གལ་ཆེན་དུ་བརྩིས་ནས། སྐྱེ་ཁམས་བདེ་འཇགས་སྲུང་སྐྱོང་དང་གཙང་གསུམ་འབྱུང་ཡུལ་སྲུང་སྐྱོང་། “ཀྲུང་ཧྭའི་ཆུ་མཛོད”སྲུང་སྐྱོང་བཅས་བྱེད་པའི་ལས་འགན་གལ་ཆེན་ལེགས་པོར་འཁུར་དགོས། རྒྱལ་ཁབ་སྤྱི་གླིང་འཛུགས་སྐྲུན་ལ་མུ་མཐུད་དུ་སྐུལ་འདེད་གཏོང་བ་དང་དོ་དམ་ལམ་ལུགས་འཐུས་ཚང་དུ་གཏོང་བ། འཁོར་སྐྱོད་ལམ་སྲོལ་གསར་གཏོད་བྱེད་པ། ལྟ་སྐུལ་དོ་དམ་ལ་ཤུགས་སྣོན་པ། སྲིད་ཇུས་ཀྱི་རྒྱབ་སྐྱོར་བྱེད་ཤུགས་ཆེ་རུ་གཏོང་བ་བཅས་བྱས་ནས། བསྐྱར་དཔར་བྱེད་ཆོག་པ་དང་ཁྱབ་གདལ་དུ་བཏང་ཆོག་པའི་ཉམས་མྱོང་དེ་བས་མང་པོ་འཚོལ་ཞིབ་བྱེད་དགོས་པ་དང་། གངས་རི་དང་འཁྱགས་རོམ། གཙང་བོའི་བཞུར་རྒྱུན། མཚེའུ། བརླན་ས། རྩྭ་ཐང་དང་སྤང་ལྗོངས། བྱེ་ས་དང་ཐང་རྒོད་སོགས་ཀྱི་སྐྱེ་ཁམས་བཅོས་སྐྱོང་སླར་གསོར་ཤུགས་བསྣན་ཏེ། ནུས་ཤུགས་ཡོད་རྒུས་མཚོ་བོད་མཐོ་སྒང་གི་སྐྱེ་དངོས་སྣ་མང་རང་བཞིན་ལ་སྲུང་སྐྱོང་བྱ་རྒྱུར་སྐུལ་འདེད་གཏོང་དགོས་པ་དང་། རྨ་ཆུའི་བཞུར་རྒྱུན་གྱི་སྐྱེ་ཁམས་སྲུང་སྐྱོང་དང་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་བཏང་ནས། ས་ཆུ་ཤོར་བར་ཕྱོགས་བསྡུས་བཅོས་སྒྲིག་བྱས་ཏེ་ཆུ་ཁུངས་གསོག་ཉར་ནུས་པ་མཐོ་རུ་གཏོང་བ་དང་། ཆུའི་ཐོན་ཁུངས་གྲོན་ཆུང་དང་ལེགས་བསྡུས་ཞིབ་གཉེར་ནུས་ལྡན་གྱིས་བེད་སྤྱོད་བྱེད་དགོས་པར་ནན་གྱིས་བསྟན།
ཞི་ཅིན་ཕིང་གིས་མི་དམངས་ཀྱི་བརྩེ་སེམས་ཡིད་ལ་བཅིངས་ནས་མི་དམངས་ལ་དམ་པོར་བརྟེན་པ་དང་། རྒྱུན་མི་ཆད་པར་མི་དམངས་ལ་བདེ་སྐྱིད་སྐྲུན་ནས་ཐུན་མོང་ངང་འབྱོར་ཕྱུག་གི་ལམ་དུ་བསྐྱོད་པར་ཏན་ཏིག་གིས་སྐུལ་འདེད་གཏོང་དགོས། བྱེད་ཐབས་ནུས་ལྡན་གྱིས་མི་དམངས་གཙོ་བོར་འཛིན་པའི་འཕེལ་རྒྱས་ཀྱི་བསམ་བློ་དོན་འཁྱོལ་བྱེད་དགོས་པ་དང་། ལས་ཞུགས་དང་ཡོང་འབབ་བགོ་བ། སློབ་གསོ། སྤྱི་ཚོགས་འགན་བཅོལ། སྨན་བཅོས། སྡོད་ཁང་། རྒན་གསོ། བྱིས་གཉོར། ཟས་རིགས་བདེ་འཇགས། སྤྱི་ཚོགས་བདེ་སྐྱོང་སོགས་ཀྱི་གནད་དོན་གཅིག་གྱུར་གྱིས་ཐག་གཅོད་ཡག་པོ་བྱེད་དགོས་ལ། སྐྱེ་ཁམས་དང་དམངས་འཚོའི་འབྲེལ་བ་ཐག་གཅོད་ཡག་པོ་བྱས་ཏེ། སྐྱེ་ཁམས་སྲུང་སྐྱོབ་དང་དམངས་འཚོ་འགན་སྲུང་གི་བར་མཐུན་སྦྱོར་ཡག་པོ་བྱེད་དགོས་པ་དང་། དབུལ་ཐར་འགག་སྒྲོལ་གྱི་གྲུབ་འབྲས་སྲ་བརྟན་ཇེ་ལེགས་སུ་གཏོང་བ་དང་གྲོང་གསེབ་དར་སྤེལ་བར་འབྲེལ་མཐུད་ནུས་ལྡན་བྱེད་དགོས་པ་དང་། ཞིང་ཕྱུགས་ཐོན་རྫས་ཚད་ལྡན་ཅན་དང་ལྗང་མདོག་ཅན་གྱི་ཐོན་སྐྱེད་ལ་ཤུགས་སྣོན་པ། སྐྱེ་ལྡན་ཅན་གྱི་ཁྱད་ལྡན་ཐོན་ལས་འཕེལ་རྒྱས་ཇེ་ཆེར་གཏོང་བ། གྲོང་གསེབ་འཛུགས་སྐྲུན་འགུལ་སྐྱོད་ལག་བསྟར་བྱེད་དགོས་པ་དང་། གྲོང་གསེབ་ཀྱི་མི་སྡོད་ཁོར་ཡུག་ལེགས་བཅོས་བྱེད་པ། རོང་འབྲོག་མང་ཚོགས་ཀྱི་བྱང་ཚད་མཐོར་འདེགས་དང་ཞིང་ཕྱུགས་ས་ཁུལ་གྱི་རིག་གནས་དར་སྤེལ་དུ་གཏོང་དགོས་ཞེས་གསུངས་པར་མ་ཟད། ཞི་ཅིན་ཕིང་གིས་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་ལ་ས་ཡོམ་བྱུང་ཡུལ་རྨ་སྟོད་གནོད་ཁུལ་གྱི་རིགས་སོ་སོའི་མང་ཚོགས་ལ་སེམས་གཏིང་ནས་འཚམས་འདྲི་ཞུས་པ་ཡིན་ཞེས་སྐད་བསྐུར་བ་དང་། གནོད་ཁུལ་སླར་གསོ་དང་བསྐྱར་བསྐྲུན་གྱི་ལས་དོན་ཡག་པོ་བསྒྲུབ་ཅིང་། མང་ཚོགས་ཀྱི་དཀའ་གནད་སེལ་བ་དང་མང་ཚོགས་ལ་སེམས་གསོ་བྱེད་པ། མང་ཚོགས་ལ་དྲོད་ཁོལ་སྦྱིན་ཏེ་མཉམ་དུ་བདེ་སྐྱིད་ལྡན་ཞིང་མཛེས་སྡུག་ལྡན་པའི་འཚོ་བ་གསར་བསྐྲུན་བྱེད་དགོས་ཞེས་བསྟན།
ཞི་ཅིན་ཕིང་གིས་མཚོ་སྔོན་ནི་མཐའ་མཚམས་བརྟན་རླིང་དང་བོད་ལྗོངས་གཏན་འཇགས་ཡོང་བའི་འཐབ་ས་གལ་ཆེན་ཞིག་ཡིན། ཕྱོགས་ཡོངས་ནས་དུས་རབས་གསར་བའི་བོད་སྐྱོང་འཐབ་ཇུས་ལག་བསྟར་དོན་འཁྱོལ་བྱེད་པ་དང་ལས་འགན་གཙོ་བོའི་འགན་འཁྲི་འཁུར་དགོས། ཕྱོགས་ཡོངས་ནས་ཏང་གི་མི་རིགས་སྲིད་ཇུས་ལག་བསྟར་དོན་འཁྱོལ་བྱས་ནས་ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་ཀྱི་འདུ་ཤེས་བརྟན་སྲུང་དང་མི་རིགས་མཐུན་སྒྲིལ་ཡར་ཐོན་དཔེ་སྟོན་ཞིང་ཆེན་འཛུགས་སྐྲུན་བྱེད་པ་གཏིང་ཟབ་དུ་གཏོང་བ། ཕྱོགས་ཡོངས་ནས་ཏང་གི་ཆོས་ལུགས་ལས་དོན་གྱི་གཞི་རྩའི་བྱེད་ཕྱོགས་ལག་བསྟར་དོན་འཁྱོལ་བྱེད་པ་དང་། རང་རྒྱལ་གྱི་ཆོས་ལུགས་ཀྲུང་གོ་ཅན་དུ་བསྒྱུར་བའི་ཁ་ཕྱོགས་རྒྱུན་འཁྱོངས་བྱེད་པ། ཆོས་ལུགས་དང་སྤྱི་ཚོགས་རིང་ལུགས་འཕྲོད་མཐུན་ཡག་པོ་ཡོང་བར་ཧུར་ཐག་གིས་ཁྲིད་སྟོན་བྱེད་དགོས་ལ། རྒྱལ་ཁབ་ཀྱི་སྤྱིའི་བདེ་འཇགས་ལྟ་བ་རྒྱུན་འཁྱོངས་དང་ཚད་མཐའི་བསམ་བློ་རྒྱུན་འཁྱོངས། རྒྱལ་ཁབ་ཀྱི་བདེ་འཇགས་མཐའ་གཅིག་ཏུ་སྲུང་སྐྱོང་བྱེད་པ། རིམས་འགོག་ཚོད་འཛིན་རྒྱུན་རྣམ་ཅན་གྱི་ལས་དོན་ལྷོད་གཡེང་སྤུ་ཙམ་མེད་པའི་སྒོ་ནས་སྒྲུབ་དགོས་པ་དང་བདེ་འཇགས་དང་ཐོན་སྐྱེད་དོན་རྐྱེན་ཆེན་པོ་ནུས་ལྡན་ངང་འགོག་པ་དང་། ནག་སེལ་ངན་འཇོམས་རྒྱུན་རྣམ་ཅན་ལ་སྐུལ་འདེད་གཏོང་བ། སྲིད་ཁྲིམས་དཔུང་སྡེའི་སློབ་གསོ་དག་ཐེར་གཏིང་ཟབ་དུ་གཏོང་བ། སྤྱི་ཚོགས་ཁྱོན་ཡོངས་འཆམ་མཐུན་བརྟན་རླིང་ཡིན་པ་རྒྱུན་འཁྱོངས་བྱེད་དགོས་ཞེས་ནན་གྱིས་བསྟན།
ཞི་ཅིན་ཕིང་གིས་ང་ཚོའི་ཏང་གི་ལོ་བརྒྱའི་འཐབ་རྩོད་ཁྲོད། སོ་སོར་ཁྱད་ཆོས་ལྡན་པའི་གསར་བརྗེའི་སྙིང་སྟོབས་སྐོར་ཞིག་གསོ་སྐྱོང་བྱས་ཡོད་ལ། དེ་དག་གིས་ཏང་གི་འགྱུར་མེད་དད་སེམས་དང་གཞི་རྩའི་དགོངས་དོན། སྤྱོད་ཚུལ་བཟང་པོ་བཅས་གཅིག་བསྡུས་སྒོས་མཚོན་ཡོད་ལ། དེ་ནི་ང་ཚོས་འབད་པ་ལྷོད་མེད་བྱེད་པར་སྐུལ་ལྕག་གནང་བའི་བསམ་པའི་རྒྱུ་ནོར་རྩ་ཆེན་ཞིག་ཡིན། ཏང་གི་ལོ་རྒྱུས་སློབ་སྦྱོང་སློབ་གསོའི་ཁྲོད་ལོ་རྒྱུས་བསླབ་ནས་སྤྱོད་བཟང་བསྟེན་པར་རྒྱ་ཆེའི་ཏང་ཡོན་དང་ལས་བྱེད་པས་གསར་བརྗེའི་གཞི་རྒྱུ་རྒྱུད་འཛིན་བྱས་ཏེ། བླ་མེད་ཀྱི་ཀུན་སྤྱོད་གཤིས་ཀ་གསོག་ཉར་བྱེད་དགོས། གཅིག་ནི་ཏང་ལ་བློ་དཀར་བའི་བླ་མེད་ཀྱི་གཤིས་སྤྱོད་ལ་གོང་བཀུར་བྱས་ནས། རྒྱ་ཆེའི་ཏང་ཡོན་དང་ལས་བྱེད་པས་ནམ་ཡིན་ཡང་ཏང་ནང་དུ་ཞུགས་སྐབས་སུ་ཏང་ལ་བློ་དཀར་བ་དང་ཏང་ལ་ངོ་ལོག་མི་བྱེད་པའི་དམ་བཅའ་མི་བརྗེད་པར། ནམ་ཡིན་ཡང་ཏང་ལ་བློ་དཀར་བ་དང་ཏང་གི་ལས་དོན་ལ་བློ་དཀར་དགོས་ཤིང་། བློ་བརྟན་འགྱུར་མེད་ཀྱིས་ཏང་གི་རྗེས་སུ་འབྲང་བ་དང་ནམ་ཞར་ཡང་བློ་འགྱོད་མི་སྐྱེས་པར་བྱེད་དགོས། གཉིས་ནས་མི་དམངས་ལ་བདེ་སྐྱིད་བསྐྲུན་པའི་སྤྱི་བསམ་ལ་གོང་བཀུར་བྱས་ཏེ། རྒྱ་ཆེའི་ཏང་ཡོན་དང་ལས་བྱེད་པས་མི་དམངས་ཀྱི་ལངས་ཕྱོགས་བརྟན་པོར་བཏང་ནས་ནམ་ཡིན་ཡང་མི་དམངས་དང་སྐྱིད་སྡུག་མཉམ་མྱོང་དང་ཤི་གསོན་མཉམ་གནས་བྱེད་དགོས་ལ། འགན་འཁུར་ཕོད་པ་དང་ཧུར་ཐག་གིས་བྱས་རྗེས་བཞག་སྟེ། དངོས་གནས་མི་དམངས་ལ་བདེ་སྐྱིད་བསྐྲུན་པ་དེ་ཆེས་གཞི་རྩའི་འགན་འཁྲི་རུ་བརྩི་དགོས། གསུམ་ནི་རང་གཅུན་ནན་མོའི་སྤྱོད་བཟང་ལ་གོང་བཀུར་བྱས་ཏེ། རྒྱ་ཆེའི་ཏང་ཡོན་དང་ལས་བྱེད་པས་གཟབ་ནན་རང་བཤེར་གྱིས་ཚུལ་ལྡན་དག་གཙང་གི་མི་ཡ་རབས་ཤིག་དང་གཙང་མ་གཙང་རྐྱང་གིས་བྱ་བ་སྒྲུབ་ནས། ཧུར་བརྩོན་གྱིས་མཆོག་ཏུ་གྱུར་བ་དང་རྣམ་པར་དག་པ། ཀུན་སྤྱོད་ལེགས་པ། ཐ་ཤལ་ཞེན་ཆགས་དང་བྲལ་བ། མི་དམངས་ལ་ཕན་འདོགས་ཐུབ་པའི་མི་ཞིག་ཏུ་འགྱུར་བར་བརྩོན་དགོས། བློ་དཀར་ཞིང་སྤྱོད་པ་ལེགས་ལ་འགན་འཁྲི་ཡོད་པ་དང་སྤུས་ཚད་མཐོ་བའི་ཆེད་ལས་ཅན་གྱི་ལས་བྱེད་པའི་དཔུང་ཁག་འཛུགས་སྐྲུན་བྱེད་པར་མུ་མཐུད་དུ་ཏང་སྲོལ་སྲིད་གཙང་འཛུགས་སྐྲུན་ལ་ཤུགས་བསྣན་ནས། གཅིག་གྱུར་སྒོས་རུལ་སུངས་བྱེད་མི་ཕོད་པ་དང་། རུལ་སུངས་བྱེད་མི་ནུས་པ། རུལ་སུངས་བྱེད་མི་འདོད་པར་སྐུལ་འདེད་བཏང་ནས་ཏང་གི་ཁྱོན་ཡོངས་བདེ་ཐང་ཡོང་བར་ཁག་ཐེག་བྱེད་དགོས་ཞེས་བསྟན།
ཏིན་ཞུའེ་ཞང་དང་ལིའུ་ཧི། ཁྲིན་ཞི། ཧའོ་ལི་ཧྥུན་བཅས་ཀྲུང་དབྱང་གི་འབྲེལ་ཡོད་སྡེ་ཁག་གི་འགན་ཁུར་བློ་མཐུན་མཉམ་དུ་རྟོག་ཞིབ་ལ་ཕེབས། །


text:
Degé Kangyur volume 72, F.186.a
སྦ་བ་བྱས་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་ཕྱག་དང་ཞབས་དྲ་བས་འབྲེལ་བ་འདི་ནི་སྔོན་གཡོག་འཁོར་གྱི་དབྱེན་མ་བྱས་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་ཕྱག་དང་། ཞབས་འཇམ་ཞིང་གཞོན་ཤ་ཆགས་པ་འདི་ནི་སྔོན་གོས་དམ་པ་སྣ་ཚོགས་རབ་ཏུ་བྱིན་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་བདུན་མཐོ་བའི་སྐུ་དང་ལྡན་པ་འདི་ནི་སྔོན་བཟའ་བ་དང་། བཏུང་བ་རྒྱ་ཆེན་པོ་བྱིན་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་བྱིན་པ་རི་དགས་ཨེ་ན་ཡའི་ལྟ་བུ་འདི་ནི་སྔོན་སངས་རྒྱས་ཀྱི་ཆོས་ཡོངས་སུ་བཟུང་བས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་མདོམས་ཀྱི་སྦ་བ་སྦུབས་སུ་ནུབ་པ་འདི་ནི་སྔོན་གསང་བའི་ཚིག་བསྲུངས་པ་དང་འཁྲིག་པའི་ཆོས་སྤངས་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་རོ་སྟོད་སེང་གེའི་འདྲ་བ་འདི་ནི་སྔོན་དགེ་བའི་ལས་ཀུན་ཏུ་བསྲུངས་པས་མངོན་པར་གྲུབ་པའོ། །དེ་བཞིན་གཤེགས་པའི་སྐྱེས་བུ་ཆེན་པོའི་སྐྱེས་བུ་ཆེན་པོའི་མཚན་ཐལ་གོང་རྒྱས་པ་འདི་ནི་སྔོན་དགེ་བའི་ཆོས་ཡང་དག་པར་སྤྱད་པས་མངོན་པར་གྲུབ་པའོ། །དེ་བཞིན་གཤེགས་པའི་དཔུང་མགོ་ཤིན་ཏུ་ཟླུམ་པ་འདི་ནི་སྡོན་གཞན་དག་ལ་དབུགས་འབྱིན་པ་བྱིན་པས་མངོན་པར་གྲུབ་པའོ། །དེ་བཞིན་གཤེགས་པའི་ཕྱག་མ་བཏུད་པར་པུས་མོར་སླེབས་པ་འདི་ནི་སྔོན་གཞན་ལ་བྱ་བ་ཅི་ཡོད་ཅེས་བྱ་བས་མངོན་པར་གྲུབ་པའོ། །དེ་བཞིན་གཤེགས་པའི་སྐུ་རྣམ་པར་དག་པ་འདི་ནི་སྔོན་དགེ་བ་བཅུའི་ལས་ཀྱི་ལམ་ངོམས་མི་མྱོང་བར་ཡང་དག་པར་སྤྱད་པས་མངོན་པར་གྲུབ་པའོ། །དེ་བཞིན་གཤེགས་པའི་མགུར་དུང་ལྟ་བུ་འདི་ནི་སྔོན་ནད་པ་རྣམས་ལ་སྨན་སྣ་ཚོགས་བྱིན་པས་མངོན་པར་གྲུབ་པའོ།


text:
Degé Kangyur volume 44, F.105.a
དེ་དག་ལ་སོགས་པ་དགེ་སློང་ལྔ་བརྒྱ་ཙམ་དང་ཐབས་ཅིག་ཏུ་བཞུགས་སོ། །བྱམས་པ་ལ་སོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་མངོན་པར་ཤེས་པ་མངོན་པར་ཤེས་པ་ཁྲི་དང་ཡང་ཐབས་ཅིག་ལ་འདི་ལྟ་སྟེ། བྱང་ཆུབ་སེམས་དཔའ་བློ་གྲོས་འཕེལ་དང་། བྱང་ཆུབ་སེམས་དཔའ་བློ་གྲོས་བཟང་དང་། བྱང་ཆུབ་སེམས་དཔའ་བློ་གྲོས་བརྟན་དང་། བློ་གྲོས་ཡངས་པ་དང་། སྤོབས་པ་བརྩེགས་དང་། སྤྱན་རས་གཟིགས་དབང་ཕྱུག་དང་། མཐུ་ཆེན་ཐོབ་དང་། ཏོག་དཔལ་དང་། འཇམ་དཔལ་དང་། མངོན་པར་ཤེས་པའི་མེ་ཏོག་ཤིན་ཏུ་རྒྱས་པ་དང་། དམིགས་པ་མེད་པ་ཡིད་ལ་བྱེད་པ་དང་། དད་ལྡན་དང་། རིན་པོ་ཆེའི་ཏོག་དང་། དབང་པོའི་ལྷ་དང་། ཆུ་ལྷ་དང་། སྒྲ་དབྱངས་སྙན་དང་། ཞིང་རྣམ་པར་སྦྱོང་དང་། ལྷུན་པོ་བརྩེགས་དང་། སྤོབས་པ་ཕུན་སུམ་ཚོགས་དང་། དབང་པོའི་དཔལ་དང་། ས་འཛིན་དང་། སེམས་ཅན་དམྱལ་བ་སྐེམས་དང་། ངན་སོང་སྤོང་དང་། རིན་ཆེན་ཟེ་བ་ཅན་དང་དེ་དག་ལ་སོགས་པ་བྱང་ཆུབ་སེམས་དཔའ་ཁྲི་དང་ཐབས་ཅིག་སྟེ། དེ་ནས་བཅོམ་ལྡན་འདས་འཁོར་བརྒྱ་སྟོང་དུ་མས་ཡོངས་སུ་བསྐོར་ཅིང་མདུན་གྱིས་བལྟས་ནས་ཆོས་སྟོན་ཏོ། །དེའི་ཚེ་བྱང་ཆུབ་སེམས་དཔའ་བྱམས་པ་འཁོར་དེ་ཉིད་དུ་འདུས་པར་གྱུར་ཏེ་འདུག་གོ །དེ་ནས་བྱང་ཆུབ་སེམས་དཔའ་བྱམས་པས་བྱང་ཆུབ་སེམས་དཔའི་འཁོར་ཆེན་པོ་དེ་འདུས་པར་རིག་ནས་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷ་ང་ས་ལ་བཙུགས་ཏེ། བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །གལ་ཏེ་ཞུས་ནས་ཞུ་བ་ལུང་བསྟན་པའི་སླད་དུ་བཅོམ་ལྡན་འདས་ཀྱིས་བདག་ལ་སྐབས་ཕྱེ་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལ་བདག་ཕྱོགས་འགའ་ཞིག་ཞུའོ། །དེ་སྐད་ཅེས་གསོལ་པ་དང་། བཅོམ་ལྡན་འདས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་ལ་འདི་སྐད་ཅེས་བཀའ་སྩལ་ཏོ། །བྱམས་པ་དྲི་བ་ལུང་བསྟན་པའི་ཕྱིར།


text:
༢༠༡༠ ཟླ་ ༡༠ ཚེས་ ༢༡ རེས་གཟའ་ཕུར་བུ།
༄༅། །ཕྱི་ལོ་ ༢༠༡༠ ཟླ་ ༡༠ ཚེས་ ༡༡ ནས་ ༡༢ བཅས་ཉིན་གཉིས་རིང་ཨ་རིའི་ཁལ་ལི་ཕོར་ནི་ཡའི་མངའ་སྡེའི་ནང་རྟེན་གཞི་བྱས་པའི་སཊྣ་ཕོཌ་གཙུག་ལག་སློབ་ཁང་(Standford University) དུ་གཅིག་སྡུད་དབང་འཛིན་རིང་ལུགས་ཀྱི་ཁྲིམས་འོག་ནས་འཕྲུལ་ཆས་རང་དབང་ཐོབ་ཐབས་ཞེས་པའི་བརྗོད་གཞིའི་ཐོག་རྒྱལ་སྤྱིའི་ཚོགས་འདུ་ཞིག་ཚོགས་ཡོད། ཚོགས་འདུ་དེར་དཀྱིལ་ཤར་ཨེ་ཤི་ཡ་དང་ཨུ་རུ་སུ། ཁུ་བྷ། རྒྱ་ནག་བཅས་ནས་ཚོགས་བཅར་བ་ཕེབས་ཡོད་པ་མ་ཟད། ཨ་རིའི་མང་གཙོའི་སྒྲིག་འཛུགས་(National Endowment for Democracy) ཞེས་པའི་སྐུ་ཚབ་འཐུས་མི་དང། ཊོ་རོན་ཊོ་གཙུག་ལག་སློབ་གྲྭ་དང་བྷར་ཀ་ལེ་གཙུག་ལག་སློབ་གྲྭ སཊྣ་ཕོཌ་གཙུག་ལག་སློབ་གྲྭ ནིའུ་ཡོཀ་གཙུག་ལག་སློབ་གྲྭ དེ་བཞིན་བཙན་བྱོལ་བོད་གཞུང་ཕྱི་དྲིལ་ལས་ཁུངས་ཀྱི་ཁྱབ་ཁོངས་ཀམ་པུ་ཊར་སྡེ་ཚན་གྱི་ (TCRC) འགན་འཛིན་རྣམ་རྒྱལ་ལེགས་བཤད་ལགས་དང་། བོད་ཀྱི་ལས་འགུལ་ཚོགས་པའི་སྐུ་ཚབ་འཐུས་མི་བཅས་མཉམ་ཞུགས་བྱས་ཡོད། ཚོགས་འདུ་དེ་བཞིན་སཊྣ་ཕོཌ་གཙུག་ལག་སློབ་ཁང་གི་མང་གཙོ་དང་ཡར་རྒྱས། ཡུལ་ཁྲིམས་ཉམས་ཞིབ་བསྟི་གནས་ཁང་དང་། (Freeman Spogli Institution for International Studirs ) ཞེས་པའི་ཚོགས་པ། དེ་བཞིན་ཧུ་ཝར་བསྟི་གནས་ཁང་(Hoover Institution) བཅས་ཟུང་འབྲེལ་ཐོག་གོ་སྒྲིག་གནང་བ་ཞིག་ཡིན་འདུག ཕྱི་ཚེས་ ༡༡ ཉིན་ཚོགས་འདུ་དབུ་འཛུགས་སྐབས་སྐུ་ཞབས་ལེ་རི་ཌའི་མོན་ (Larry Diamond) ལགས་ཀྱིས་ཚོགས་བཅར་བ་རྣམས་ལ་ངོ་སྤྲོད་གསུང་བཤད་གནང་དོན། ངས་ཚོགས་བཅར་བ་ཡོངས་ལ་སཊྣ་ཕོཌ་གཙུག་ལག་སློབ་གྲྭར་ཕེབས་ཏེ་གཅིག་སྡུད་དབང་འཛིན་རིང་ལུགས་ཀྱི་ཁྲིམས་འོག་ནས་འཕྲུལ་ཆས་རང་དབང་ཐོབ་ཐབས། ཞེས་པའི་རྒྱལ་སྤྱིའི་ཚོགས་འདུར་ཕེབས་མཁན་རྣམས་ལ་སྙིང་ཐག་པ་ནས་འཚམས་འདྲི་ཞུ་རྒྱུ་ཡིན། ང་ཚོའི་ཚོགས་འདུའི་བརྗོད་གཞི་འདིར་རྒྱལ་སྤྱིའི་ནང་མཁས་དབང་དང་ལས་འགུལ་བ། ཆབ་སྲིད་བྱུས་བཀོད་པ་བཅས་ཀྱི་ཁྲོད་དོ་སྣང་ཇེ་ཆེར་འགྲོ་བཞིན་ཡོད། བརྗོད་གཞི་འདིའི་ཐོག་ཚོགས་པ་འདྲ་མིན་ཁག་ནས་ཁྱད་དུ་འཕགས་པའི་མི་སྣ་འདྲ་མིན་མཉམ་འཛོམས་བྱུང་ཡོད་ཅེས་གསུངས། ཚོགས་འདུའི་སྐབས་གཏམ་བཤད་གནང་མཁན་ཁོངས་ཨ་རིའི་ཐེབས་རྩ་གསར་པ་ (New American Foundation) ཞེས་པའི་སྐུ་ཚབ་འཐུས་མི་ལྕམ་རེ་བྷེཀ་ཀ་མག་ཀི་ནོན་ (Ms. Rebecca Mackinnon) ལགས་ཀྱིས་གཏམ་བཤད་སྐབས་རྒྱ་ནག་ནང་དྲྭ་རྒྱའི་ཐོག་དམ་བསྒྲགས་ཇི་འདྲ་བྱེད་བཞིན་ཡོད་སྐོར་དང་། རྒྱལ་སྤྱིའི་དྲྭ་ལམ་རང་དབང་གིས་འཛམ་གླིང་ནང་ཤུགས་སྣོན་ཇི་ཡོད་སོགས་ཀྱི་སྐོར་གཏམ་བཤད་གནང་ཡོད། དེ་རྗེས་སྐུ་ཞབས་ཝ་ལིཌ་ཨལ་ས་ཕག་ (Mr. Walid AL-SAQAF) ལགས་ཀྱིས་དྲྭ་རྒྱར་དམ་བསྒྲགས་བྱས་པ་དེར་ཁ་གཏད་གཅོག་ཐབས་ཞེས་པའི་བརྗོད་གཞིའི་ཐོག་གཏམ་བཤད་གནང། དེ་རྗེས་ཞུགས་མོལ་ཚོགས་འདུའི་སྐབས་བཙན་བྱོལ་བོད་གཞུང་ཕྱི་དྲིལ་ལས་ཁུངས་ཀྱི་ཁྱབ་ཁོངས་ཀམ་པུ་ཊར་སྡེ་ཚན་གྱི་ (TCRC) འགན་འཛིན་རྣམ་རྒྱལ་ལེགས་བཤད་ལགས་ཀྱིས་བཙན་བྱོལ་བོད་གཞུང་གི་སྒྲིག་འཛུགས་སྐོར་དང་ལྷག་པར་དུ་བཙན་བྱོལ་བོད་གཞུང་ཕྱི་དྲིལ་ལས་ཁུངས་ཀྱི་ཁྱབ་ཁོངས་ཀམ་པུ་ཊར་སྡེ་ཚན་གྱི་ (TCRC) ལས་ཀའི་ངོ་བོ་དང་གཞུང་གི་དྲྭ་རྒྱ་ལ་(GhostNet) དང་། (Shadow in the Cloud) ཞེས་པའི་དྲྭ་རྒྱར་གནོད་སྐྱེལ་མཁན་གྱི་ཚོགས་པ་དེ་གཉིས་བརྒྱུད་བཙན་བྱོལ་བོད་གཞུང་གི་དྲྭ་རྒྱར་གནོད་པ་སྐྱེལ་ཐབས་བྱེད་བཞིན་ཡོད་པ་ཁེ་ཎ་ཌར་རྟེན་གཞི་བྱས་པའི་ཊོ་རོན་ཊོའི་གཙུག་ལག་སློབ་གྲྭའི་ (Citizen Lab) ཚོད་ལྟ་ཁང་གིས་ངོས་འཛིན་གསལ་པོ་བྱུང་ཡོད་སྐོར་སོགས་གསལ་བཤད་མཐིལ་ཕྱིན་པ་གནང་འདུག་པ་བཅས།།
༢༠༡༠ ཟླ་ ༡༠ ཚེས་ ༢༡ རེས་གཟའ་ཕུར་བུ།
གསར་གནས།
འབྲེལ་གནས།


text:
༧གོང་ས་རྒྱལ་བ་རིན་པོ་ཆེ་མཆོག་ནས་འཛམ་གླིང་དམག་ཆེན་དང་པོ་དང་གཉིས་པའི་སྐབས་སུ་ཕམ་ཉེས་བྱུང་ཞིང་དཀའ་ངལ་ཆེན་པོ་ཕྲད་པའི་འཇར་མན་དང་ཉི་ཧོང་གཉིས་ཀྱིས་འཛམ་གླིང་ཞི་བདེའི་ཐོག་སེམས་ཁུར་ཆེན་པོ་བླངས་ཡོད་པ་ལྟར་ཞི་བདེར་ལེགས་སྐྱེས་འབུལ་བའི་ནུས་པ་ཆེན་པོ་ཡོད་སྐོར་གསུངས།
འཇར་མན་བོད་དོན་རྒྱབ་སྐྱོར་ཚོགས་པ་ ( Tibet Initiative deutschland ) ཡིས་ཇི་ལྟར་གསོལ་བ་བཏབ་པ་ལྟར། དེ་རིང་སྔ་དྲོར་བཞུགས་སྒར་རྒྱལ་བའི་ཕོ་བྲང་ནས་ཐད་གཏོང་བརྒྱུད་༧གོང་ས་རྒྱལ་བ་རིན་པོ་ཆེ་མཆོག་གིས། འཇར་མན་གྱི་དད་ལྡན་དོན་གཉེར་ཅན་རྣམས་ལ་བོད་ཀྱི་རིག་གཞུང་གིས་འཛམ་གླིང་ཞི་བདེ་ལ་ཞབས་འདེགས་ཀྱི་ནུས་པའི་སྐོར་ལ་བཀའ་སློབ་སྩལ་ཡོད་པ་དང་། སྐབས་དེར་༧གོང་ས་མཆོག་གིས། དེ་རིང་ངོས་རང་འཇར་མན་གྱི་ཆོས་གྲོགས་ཚོ་དང་ལྷན་དུ་བགྲོ་གླེང་བྱ་རྒྱུ་བྱུང་བར་ཧ་ཅང་དགའ་བོ་བྱུང་། འཇར་མན་མི་རིགས་དེ་དམག་ཆེན་དང་པོའི་སྐབས་ཨ་རི་ལ་སོགས་པས་ཕམ་ཉེས་བཏང་ཡོད་པ་རེད། དམག་ཆེན་གཉིས་པའི་སྐབས་སུ་ཡང་ཨ་རི་ལ་སོགས་པས་དམག་དྲངས་ནས་ཕམ་ཉེས་བཏང་ཡོད་པ་རེད། ངོས་ཀྱིས་བསམས་ན་འཇར་མན་དང་ཉི་ཧོང་གཉིས་ཀྱིས་དམག་ཆེན་དང་པོ་དང་གཉིས་པའི་རྗེས་སུ་འཛམ་གླིང་ཞི་བདེ་ཡི་ཐོག་ལ་སེམས་ཁུར་ཆེན་པོ་བཞེས་ཡོད་པ་དང་། ཉི་ཧོང་ལ་ཆ་བཞག་ན་རྡུལ་ཕྲན་མཚོན་ཆའི་རྐྱེན་པས་དཀའ་ངལ་ཆེན་པོ་འཕྲད་ཡོད། དམག་ཆེན་གྱི་སྐབས་སུ་དམིགས་བསལ་གྱི་དཀའ་ངལ་ཆེན་པོ་བྱུང་བས། སེམས་བསམ་པའི་གཏིང་ནས་འཛམ་གླིང་ཞི་བདེ་འདོད་མཁན་ཞིག་ཏུ་གྱུར་ཡོད། དེར་བརྟེན། འཇར་མན་དང་ཉི་ཧོང་གཉིས་ལ་འཛམ་གླིང་ཞི་བདེའི་ལེགས་སྐྱེས་འབུལ་བའི་ནུས་པ་ཆེན་པོ་ཡོད་པ་རེད། ཅེས་གསུངས་སོང་།
ཡང་མགོན་པོ་མཆོག་གིས། བོད་བརྒྱུད་ནང་བསྟན་དུ་ཐོས་བསམ་སྒོམ་གསུམ་ཟུང་འབྲེལ་གྱི་ཐོག་ནས་ཉམས་ལེན་བྱེད་ཀྱི་ཡོད་པ་དང་། ལེགས་སྦྱར་ལྟར་ན་ཞི་ལྷག་ཟུང་འབྲེལ་གྱི་རྣལ་འབྱོར་གྱི་ཐོག་ནས་ཉམས་ལེན་བྱེད་ཀྱི་ཡོད་པ་རེད། གང་ལྟར་དཔྱད་འཇོག་ཟུང་འབྲེལ་གསུང་གི་ཡོད་པ་རེད། དེ་དག་ནི་བོད་པའི་ཉམས་ལེན་ལ་གཙོ་བོ་ཡིན་པ་དང་། བོད་པས་ཉམས་ལེན་བྱེད་སྐབས་བྱམས་སྙིང་རྗེ་ཁོ་ན་ཉམས་ལེན་བྱེད་པ་མ་ཡིན་པར། ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་པའི་བྱམས་དང་སྙིང་རྗེ་ཉམས་ལེན་བྱེད་ཀྱི་ཡོད་པས། འཛམ་གླིང་ཞི་བདེ་ལ་ལེགས་སྐྱེས་ཕུལ་བའི་ནུས་པ་ཆེན་པོ་ཡོད། ང་ཚོའི་ཉམས་ལེན་ནི་ལུང་དང་ཡིད་ཆེས་ལ་བརྟེན་པ་མ་ཡིན་པ་དང་། རིག་པ་ལ་བརྟེན་པ་ཡིན་དུས་རིག་པར་བརྟེན་ནས་རྒྱུ་མཚན་ལ་བསམ་བློ་བཏང་སྟེ། ནང་སེམས་སུ་བྱམས་བརྩེ་ཡི་བློ་ཞིག་སྐྱེས། དེའི་དབང་གིས་སེམས་ཀྱི་ཞི་བདེ་བདེ་བླག་དུ་སྐྱེས། རིག་པ་གཙོ་བོར་བརྟེན་པ་ཡིན་དུས་གཞན་ལ་ཡང་རིག་པའམ་རྒྱུ་མཚན་གཙོ་བོ་བྱས་ནས་འགྲེལ་བཤད་བྱེད་ཀྱི་ཡོད། ཆོས་ནང་གསུངས་པའི་ལྟ་སྒྲུབ་ཀྱི་གནད་དོན་རྣམས་ཐུན་མོང་གི་བསླབ་བྱ་ཡིན་དུས། ཆོས་ཁས་མི་ལེན་ཡང་ནང་སེམས་ཀྱི་ཞི་བདེ་འདོད་ཀྱི་ཡོད་པས། ནང་སེམས་མ་འདུལ་བའི་རྐྱེན་གྱིས་ཕྱིའི་བྱ་སྤྱོད་ངན་པའི་རིགས་མངོན་ཡོང་གི་ཡོད་པ་རེད། འགྲོ་བ་སེམས་ཅན་ཞིག་ཡིན་ཕྱིར་མ་ཡི་བརྩེ་བས་མ་སྐྱོང་ཚེ། སྲོག་འཚོ་ཐབས་གཏན་ནས་མེད། དེར་བརྟེན་མིའི་རྒྱུད་ལ་བྱམས་བརྩེའི་ས་བོན་ཡོད་ཅེས་བཤད་དོན་དེ་ཡིན། གཟུགས་པོའི་འཕྲོད་བསྟེན་ལ་ཆགས་བཞག་ན་ཡང་། ནང་སེམས་ཀྱི་ཞི་བདེ་ནི་གལ་ཆེན་ཡིན་པ་ལྟར། དེང་རབས་སློབ་གསོའི་ཁོངས་སུ་ནང་སེམས་ཀྱི་ཞི་བདེ་བསྐྲུན་ཐབས་སྐོར་གྱི་སློབ་ཚན་བསླབ་དགོས་པ་གལ་ཆེན་པོ་རེད། ཅེས་སོགས་གསུངས་སོང་།
སུད་སིར་གནས་སྡོད་བཀྲིས་མཚོ་མོ་ཞེས་པ་ཞིག་གིས། རྒྱ་ནག་གི་བཙན་གནོན་འོག་ཏུ་ལུས་པའི་བོད་མི་ཚོས་བོད་ཀྱི་ཆོས་དང་རིག་གཞུང་སོགས་ཇི་ལྟར་ཉར་ཚགས་དགོས་སྐོར་བཀའ་འདྲི་ཞུས་པར། ༧གོང་ས་སྐྱབས་མགོན་པོ་ཆེན་པོ་མཆོག་གིས། ཐོག་མར་རྒྱ་ནག་གིས་བོད་ལ་བཙན་འཛུལ་བྱེད་སྐབས་དང་། ད་ལྟའི་གནས་སྟངས་གཉིས་བསྡུར་བ་ཡིན་ན་ཧེ་བག་ཆེན་པོ་ཡོད་པ་རེད། སྐབས་དེའི་རྒྱ་ནག་གི་དཔོན་རིགས་ཚོ་ལྟ་བ་མཁྲེགས་པོ་ཡོད་པ་དང་། ཁོང་ཚོས་ཆོས་ནི་དུག་ཏུ་རྩི་ཡི་ཡོད་པ་རེད། ངོས་དང་མའོ་ཙི་ཏུང་གི་ཆེས་མཐའ་མཇུག་གི་ཐུག་འཕྲད་སྐབས། མའོ་ཡིས་ཏཱ་ལའི་བླ་མ་ཁྱེད་རང་གི་བསམ་བློ་ནི་ཚན་རིག་དང་མཐུན་གྱི་ཡོད་ཀྱང་། ཆོས་ནི་དུག་རེད་ཅེས་ལབ་བྱུང་། འོན་ཀྱང་། དེང་གི་ཆར་ཆོས་དུག་ཏུ་རྩི་བའི་ལྟ་སྟངས་ལ་འགྱུར་འགྲོས་ཆེན་པོ་ཕྱིན་ནས་རྒྱ་ནག་ནང་གི་རྒྱ་རིགས་མང་པོས་ཆོས་ལ་དོ་སྣང་བྱེད་ཀྱི་ཡོད་པ་དང། ལྷག་པར་བོད་བརྒྱུད་ནང་བསྟན་ལ་དོ་སྣང་ཤུགས་ཆེན་བྱེད་ཀྱི་ཡོད་པ་རེད། རྒྱ་ནག་ཏུ་ཆོས་ཕྱོགས་ཀྱི་སློབ་གསོ་སྤྲོད་མཁན་ངོས་ཀྱི་ངོ་ཤེས་ཁ་ཤས་ཀྱིས་རྒྱ་ནག་གི་མཐོ་སློབ་ཁག་གི་སློབ་དཔོན་ཚོས། ཐོག་མར་རྒྱ་གར་ནས་དཔར་སྐྲུན་བྱས། དེ་ནས་རྒྱ་ཡིག་དུ་བསྒྱུར་ནས་ཕྱོགས་སྒྲིག་བྱས་བཞག་པའི་ཕྱག་དེབ་རྣམས་གཟིགས་ཡོང་དུས། ཁོང་ཚོས་བོད་བརྒྱུད་ནང་བསྟན་ནི་ནལེནྜའི་ཆོས་བརྒྱུད་གཙང་མ་ཡིན་པ་དང་། དེ་ཡང་ཚན་རིག་དང་རིག་པར་མཐུན་པའི་ཆོས་ཤིག་རེད་ཅེས་གསུང་མཁན་བྱུང་ཡོད། དེ་བདེན་པ་རེད། ང་ཚོའི་བོད་བརྒྱུད་ནང་བསྟན་འདི་ལུང་གཙོ་བོ་ལ་བརྟེན་པ་མ་ཡིན་པར་རིག་པ་ལ་གཙོ་བོ་བརྟེན་གྱི་ཡོད་པ་རེད། བོད་ནང་གི་མཁས་དབང་མང་པོ་ཞིག་གིས་ལྟ་ཚུལ་ལ་ཆབ་སྲིད་ཀྱི་ཐོག་ནས་རྒྱ་ནག་གིས་བཙན་འཛུལ་བྱས་ཡོད་པ་དངོས་གནས་ཡིན་ན་ཡང་། ཆོས་ཕྱོགས་ཀྱི་ཐོག་ནས་ཕར་ཕན་ཐོགས་བྱ་ཐུབ་པའི་དགོངས་པ་ཡོད་པ་རེད། དེ་དངོས་གནས་གཏན་གཏན་བདེན་པ་རེད་བསམ་གྱི་ཡོད། དེང་གི་ཆར་རྒྱ་ནག་ཏུ་ནང་ཆོས་བྱེད་མཁན་གྱི་གྲངས་འབོར་འཕར་གྱི་ཡོད་པ་རེད། ཕྱོགས་གཅིག་ནས་མ་ཁེ་སི་རིང་ལུགས་དེ་ལམ་ལྷོངས་མ་བྱུང་བ་ལྟ་བུ་ཞིག་ཆགས་བསྡད་ཡོད། འདས་པའི་ལོ་རྒྱུས་ལ་ཆ་བཞག་ན། རྒྱ་ནག་ནི་ནང་པའི་རྒྱལ་ཁབ་ཅིག་ཆགས་ཡོད། རྒྱ་ནག་གི་གཞོན་སྐྱེས་མང་པོ་ཞིག་གིས་ནང་ཆོས་ལ་དོ་སྣང་དང་། ལྷག་པར་བོད་བརྒྱུད་ནང་བསྟན་ལ་དོ་སྣང་བྱེད་མུས་ཡིན་དུས། ཕྱོགས་ཡོངས་ནས་བསམ་བློ་ཞིག་བཏང་པ་ཡིན་ན་འགྱུར་འགྲོས་ཆེན་པོ་ཞིག་འགྲོ་མུས་ཡིན་པ་རེད། རྒྱ་ནག་གི་དཔོན་རིགས་ཚོས་ནང་ཆོས་དེ་སྣུབ་ཐབས་ལན་མང་བྱས་ཀྱང་ལམ་ལྷོངས་དུ་མ་ཕྱིན་པ་རེད། བོད་བརྒྱུད་ནང་བསྟན་དེ་ཨེ་ཤི་ཡ་གཅིག་པུ་མ་ཡིན་པར། ནུབ་ཕྱོགས་ཀྱི་རྒྱལ་ཁབ་མང་པོའི་ནང་དར་ཁྱབ་བྱུང་ཡོད་པ་དང་། ཚན་རིག་པ་དང་དེང་དུས་ཀྱི་མཁས་པ་མང་པོས་བོད་བརྒྱུད་ནང་བསྟན་ལ་ཐུགས་སྣང་བྱེད་མུས་ཡིན། ང་ཚོ་ཐོག་མར་བཙན་བྱོལ་ལ་འབྱོར་སྐབས། རྒྱ་གར་གྱི་སྲིད་བློན་དམ་པ་ནེ་རུ་མཆོག་ལ་བོད་ཀྱི་ཆོས་རིག་སོགས་ཉར་ཚགས་ཀྱི་སླད་བོད་པ་གཅིག་པུའི་སློབ་གྲྭ་ཞིག་དགོས་པའི་རེ་སྐུལ་ཞུས་པ་བཞིན། སྲིད་བློན་དམ་པ་ཁོང་གིས་ཞལ་བཞེས་གནང་ཡོད་དུས། བོད་པའི་གཞོན་སྐྱེས་ཚོ་ལ་བོད་ཀྱི་ཆོས་རིག་ལ་སློབ་སྦྱོང་བྱ་རྒྱུའི་གོ་སྐབས་ཡོད་པ་རེད། རྒྱ་གར་དུ་སློབ་གྲྭ་དང་། དགོན་སྡེ། བཤད་གྲྭ་སོགས་གསར་འཛུགས་གནང་སྟེ། གྲྭ་པ་སྟོང་ཕྲག་མང་པོས་སློབ་གཉེར་བྱེད་ཀྱི་ཡོད་པ་དང་། དེང་སང་སོག་པོ་དང་རྒྱ་རིགས་ཁ་ཤས་ཀྱིས་ཀྱང་བོད་བརྒྱུད་ནང་བསྟན་སློབ་གཉེར་བྱེད་ཀྱི་འདུག བོད་ཀྱི་སྐད་ཡིག་དང་རིག་གཞུང་སྦྱང་སའི་བསྟི་གནས་མང་པོ་ཞིག་ཡོད་དུས། བོད་པའི་གཞོན་སྐྱེས་ཚོས་བོད་པའི་སྐད་དང་ཡི་གེ་སློབ་གཉེར་བྱ་རྒྱུ་གལ་ཆེན་པོ་ཡིན་པ་རེད། ཅེས་གསུངས་སོང་། དེ་ནས་བོད་དོན་རྒྱབ་སྐྱོར་བ་སྐུ་ཞབས་ཝོལ་ཀིར་ ( Volker Stanzel )ལགས་ཀྱིས། རྒྱ་ནག་གིས་ཧན་མི་རིགས་ཀྱི་ཁྲོད་དུ་གྲངས་ཉུང་མི་རིགས་རྣམས་སིམ་ཐབས་བྱེད་མུས་ཡིན་སྟབས། གྲངས་འབོར་མང་བའི་ཧན་མི་རིགས་ཀྱི་ཁྲོད་དུ་བོད་བརྒྱུད་ནང་བསྟན་ཇི་ལྟར་དར་སྤེལ་ཐུབ་མིན་སྐོར་བཀའ་འདྲི་ཞུས་པར། ༧གོང་ས་སྐྱབས་མགོན་ཆེན་པོ་མཆོག་གིས། བོད་ཀྱི་རིག་གཞུང་དང་གོམས་གཤིས་ཀྱི་རྩ་བ་ནི་ནང་ཆོས་ལ་གཞི་བཞག་པ་དང་། དེ་ཡང་གཏན་ཚིགས་རིག་པའི་སྒོ་ནས་རྒྱུ་མཚན་ལ་གཙོ་བོ་བརྟེན་པའི་ཆོས་ཀྱི་འཛིན་སྐྱོང་སྐོར་ལ་ཞུ་ཡི་ཡོད་པ་རེད། སྤྱིར་བཏང་ཆོས་ལ་ཡིད་ཆེས་མེད་མཁན་ཡིན་ན་ཡང་། རིམ་པས་ནང་ཆོས་ལ་དོ་དབྱིངས་ཆེ་རུ་འགྲོ་ཡི་ཡོད་པ་དང་། རྒྱ་ནག་ལ་མཚོན་ན་ལོ་རྒྱུས་ཁྲོད་དུ་ནང་པའི་རྒྱལ་ཁབ་ཅིག་ཡིན་པ་དང་། དེང་གི་ཆར་རྒྱ་ནག་ནང་དུ་ནང་ཆོས་བྱེད་མཁན་གྱི་གྲངས་འབོར་འཕར་མུས་ཡིན་དུས། རྒྱ་ནག་ཏུའང་ནང་ཆོས་བསྐྱར་གསོ་ཡོང་རྒྱུའི་འབད་བརྩོན་བྱེད་མུས་རེད། ནང་ཆོས་ཀྱི་འགྲོ་སྟངས་ནི་ཚན་རིག་དང་མཐུན་པ་ཡིན་པས་ཚང་མས་དགའ་མོས་བྱེད་ཀྱི་ཡོད་པ་རེད། ནང་ཆོས་ནང་ཞུ་བའི་སྐྱེ་བ་སྔ་ཕྱིའི་རྣམ་གཞག་དང་། དག་ཞིང་། ཐར་པ་དང་ཐམས་ཅད་མཁྱེན་པའི་གོ་འཕང་སོགས་དམིགས་མཁན་ནི་ཆོས་ཁོ་ནར་ཡིད་ཆེས་བྱེད་མཁན་ཡིན། གཙོ་བོ་རྒྱུ་མཚན་རྩ་བར་བརྟེན་པའི་དངོས་པའི་གནས་ཚུལ་ལ་དཔྱད་པ་བྱ་དགོས། ཚན་རིག་པས་ཕྱིའི་གཟུགས་ཅན་དངོས་པོར་དཔྱད་པ་བྱས་པའི་གྲུབ་དོན་དང་། ནང་ཆོས་ནས་གསུང་པའི་དངོས་པའི་ཡིན་ལུགས་མཐར་ཐུག་སྐོར་ལ་འགྲེལ་བཤད་རྒྱག་དུས་མཚུངས་པ་ལྟ་བུ་ཞིག་ཆགས་ཀྱི་འདུག ནང་པའི་གཏན་ཚིགས་རིག་པ་དང་ལྟ་གྲུབ་ཀྱི་སྐོར་ལ་ཆགས་བཞག་ན། དེའི་འཛིན་སྐྱོང་བྱེད་ཐུབ་མཁན་ནི་བོད་པ་ཆགས་ཡོད། དེའི་ཕྱིར་ནང་ཆོས་དང་ནང་པའི་ལྟ་གྲུབ། ནང་པའི་གཏན་ཚིགས་རིག་པའི་སྐོར་ལ་དོ་སྣང་བྱེད་མཁན་ཞིག་ཡིན་ན། བོད་པའི་ཐད་ལ་རང་བཞིན་གྱི་དོ་སྣང་བྱུང་གི་ཡོད་པ་རེད། ཅེས་གསུངས་སོང་།
དཔལ་ལྡན།


text:
Degé Kangyur volume 61, F.257.b
།བརྒྱ་དང་བྱེ་བ་བགྲང་དག་ལ། །བསྐལ་པ་གང་གཱའི་བྱེ་མ་སྙེད། །དེ་སྙེད་བསྐལ་པར་བཀུར་བ་བས། །འཇིག་རྟེན་མགོན་གྱིས་གསུངས་པ་ཡི། །དམ་ཆོས་འཇིག་ཚེ་གང་ཞིག་གིས། །ཉིན་དང་མཚན་དུ་འཛིན་བྱེད་པ། །དེ་ནི་བསོད་ནམས་ཁྱད་པར་འཕགས། །ཆོས་འཇིག་དུས་ན་ཆོས་འཛིན་པ། །སྔོན་གྱི་སངས་རྒྱས་ཐམས་ཅད་དང་། །སངས་རྒྱས་ཡེ་ཤེས་རབ་གནས་པ། །ང་ལ་དེས་ནི་མཆོད་པ་བྱེད། །དམ་པའི་ཆོས་ནི་འཇིག་པའི་ཚེ། །སྟོན་པའི་བསྟན་པ་སྲུང་བྱེད་པ། །བསྐལ་པ་བྱེ་བ་སྟོང་རྣམས་སུ། །དེ་ནི་ནམས་ཀྱང་རྒུད་མི་འགྱུར། །ལུས་ཀྱིས་བདེ་བ་མྱོང་འགྱུར་ཞིང་། །དེ་ནི་ནད་ཀྱིས་བཏབ་མི་འགྱུར། །དེ་ནི་ཡིད་དུ་མི་འོང་བས། །ནམས་ཀྱང་འཕྲོགས་པར་མི་འགྱུར་རོ། །སྟོན་པའི་བསྟན་པ་བསྲུང་བྱས་ན། །བཟོད་པ་ཕུན་སུམ་ཚོགས་པ་དང་། །དེས་དང་གསལ་དང་མཉེན་པ་དང་། །སེམས་ཅན་རྣམས་ལ་བྱམས་སེམས་འགྱུར། །འཇིག་ཚེ་རྒྱལ་བ་མཆོག་གི་ཆོས་བཟུང་བས། །བདེ་དང་དགའ་འཐོབ་མཛོད་ནི་མང་པོར་འགྱུར། །སྔོན་གྱི་རིམ་གྲོ་བྱ་བ་འཐོབ་འགྱུར་ཞིང་། །མི་ཁོམ་བརྒྱད་པོ་མ་ལུས་ཟད་པར་སྤོང་། །འཇིག་ཚེ་རྒྱལ་བ་མཆོག་གི་ཆོས་བཟུང་བས། །དཔེར་ན་ནམ་མཁའ་སྐར་མས་ཡོངས་གང་ལྟར། །རྟག་ཏུ་མཚན་གྱིས་གོ་ཆར་བྱས་པ་དང་། །རབ་ཏུ་ཚིག་སྙན་ཡིད་འོང་དབྱངས་ལྡན་འགྱུར། །འཇིག་ཚེ་རྒྱལ་བ་མཆོག་གི་ཆོས་བཟུང་བས། །གང་ན་ཡིད་བདེ་མེད་ཅིང་རབ་སྡུག་པ། །རིགས་དམན་དེ་ནི་དེ་ཡིས་སྤངས་པར་འགྱུར། །ཕྱུག་ཅིང་ཤིན་ཏུ་བདེ་ལ་ལོངས་སྤྱོད་ལྡན། །འཇིག་ཚེ་རྒྱལ་བ་མཆོག་གི་ཆོས་བཟུང་བས། །མཐུ་དང་སྟོབས་དང་ལྡན་ཞིང་བརྩོན་འགྲུས་ལྡན། །མི་དམན་པ་རྣམས་ཀུན་ཏུ་རྣམ་པར་རྒྱུ། །སངས་རྒྱས་བརྒྱ་སྟོང་དག་ལ་བསྙེན་བཀུར་བྱེད། །འཇིག་ཚེ་རྒྱལ་བ་མཆོག་གི་ཆོས་བཟུང་བས། །མཆོག་ཏུ་རབ་མཛེས་གཟུགས་ལྡན་ཤེས་རབ་ལྡན། །མི་ཡི་འཇིག་རྟེན་མཆོག་ཏུ་བསྙེན་བཀུར་འགྱུར། །རྒྱལ་པོ་མཁས་པ་མཛངས་པ་རྣམས་ཀྱིས་བསྔགས།